Gambaran Imej Nabi Muhammad Di Supreme Court Of United States

Berapa ramai umat Islam terutamanya di Amerika Syarikat mengetahui perkara ini? Jika ada yang pernah mengunjungi Supreme Court of United States, atau pernah mengikuti perkembangan isu tuntutan petisyen oleh Majlis Perhubungan Amerika-Islam pada tahun 1997, mungkin ada yang tahu.

Petisyen tersebut adalah desakan oleh pemimpin Islam untuk memadamkan ukiran dinding marmar di dalam bangunan pengadilan tersebut yang menggambarkan imej Nabi Muhammad S.A.W.

Ya, Utusan Allah digambarkan dalam bentuk ukiran bersama-sama lapan belas lagi tokoh bersejarah yang lain sebagai pendiri undang-undang yang paling hebat dalam sejarah. Ini satu pengiktirafan yang baik kan? Ramai yang setuju tetapi ia menimbulkan masalah kerana wajah baginda digambarkan tanpa ditutup atau ditapis seperti kebanyakan gambaran yang muncul selepas kebangkitan Islam dahulu.

Ia berada pada dinding yang berada di atas ruang tempat duduk wartawan di dalam bangunan SCOTUS (Supreme Court of United States) terdapat ukiran marmar berbentuk imej yang menggambarkan Nabi Muhammad S.A.W. Diukir dalam bentuk dekorasi dinding, imej itu menunjukkan baginda memegang sebilah peda.ng dan senaskah kitab suci Al-Quran, dan Rasulullah digambarkan berdiri di samping lapan belas tokoh “para pendiri hukum yang teragung dalam sejarah”.

Bermula dari Moses (Nabi Musa a.s.), Konfusius, Napoleon hingga lah John Marshall, beberapa di antara tokoh-tokoh bersejarah ini dipaparkan pada dekorasi dinding di sepanjang bahagian koridor selatan ruangan dalaman SCOTUS tersebut. Dikatakan, baginda digambarkan mewakili ‘ketegasan’ dan ‘keadilan’.

Gambaran imej Nabi Muhammad S.A.W. itu jarang menjadi perhatian. Kecuali pada tahun 1990-an di mana kontroversi pernah tercetus yang memuncak dengan seruan oleh beberapa pemimpin Islam untuk memadamkan ukiran di dinding itu kerana Islam melarang Nabi Muhammad S.A.W. digambarkan sama ada dalam bentuk lukisan potret mahu pun ukiran dan patung.

Pada tahun 1997, beberapa pemimpin Muslim meminta pentadbiran SCOTUS untuk menghapuskan ukiran tersebut. Majlis Perhubungan Amerika-Islam dan kumpulan Muslim yang lain menulis surat dan membuka petisyen kepada pihak pentadbiran SCOTUS yang mendesak agar sekurang-kurangnya wajah pada ukiran itu dibuang atau dilapisi dengan cara ledakan pasir.

Ketua Hakim Negara ketika itu, William Rehnquist walau bagaimanapun menolak petisyen itu sebelum kontroversi tersebut diselesaikan melalui fatwa yang dikarang oleh Sheikh Taha Jaber al-Alwani, seorang ilmuwan Islam yang berpengaruh, menurut sebuah artikel tahun 2009 dalam Jurnal Hukum dan Keagamaan dari Universiti Hamline.

Pandangan dari segi hukum Islam yang ditulis oleh Sheikh Taha Jaber al-Alwani menyimpulkan:

“Apa yang saya lihat di SCOTUS selayaknya diberi penghargaan dan ucapan terima kasih dari orang-orang Muslim Amerika. Ini adalah sikap positif terhadap Islam yang dicipta oleh arkitek dan lain-lain pembuat keputusan seni bina Mahkamah Agung di Amerika.

Insya Allah, ia akan membantu memperbetulkan kebanyakan kesalahan maklumat yang tidak bermanfaat yang menyelubungi Islam dan umat Islam di negara ini.

Dalam budaya yang warisan sasteranya dipenuhi dengan gambaran-gambaran penghinaan terhadap Nabi Muhammad S.A.W., ada sedikit kelegaan apabila kita mendapati mereka yang berada di Mahkamah Agung Amerika Syarikat dapat mengatasi prasangka buruk ini, dan menggambarkan baginda sebagai sebahagian daripada insan-insan yang paling hebat dalam sejarah manusia.

Bukankah usaha itu merupakan satu isyarat mulia yang seharusnya diperoleh dari kita yang percaya bahawa baginda adalah Nabi dan Rasul, setiap dorongan, penghargaan, dan rasa syukur, bukannya penentangan, kecaman, dan kemarahan?”

Sheikh Taha yang pada waktu itu bertugas sebagai profesor fekah di Arab Saudi dan sebagai ketua Majlis Perundangan Islam (Fiqh) Amerika Utara, mengeluarkan fatwa tersebut atas untuk menyokong ukiran itu dikekalkan atas dasar maslahan umum, umat Islam selaku kaum minoriti di Amerika Syarikat bukan dalam posisi untuk menuntut sesuatu, lebih-lebih lagi jika ia bukan melibatkan sera.n.gan atau penghin.aan yang ketara terhadap Islam.

Dia menyatakan bahawa bentuk hujah undang-undang Islam tradisional juga tidak melarang keseluruhan gambaran dan beliau menyeru umat Islam agar lebih menghargai sikap positif yang dilakukan pemerintah bukan Islam terhadap Islam.

Lembaran maklumat yang diterbitkan oleh pejabat kurator Supreme Court of U.S  mengatakan ukiran yang berusia 80 tahun itu adalah “usaha yang disengajakan oleh pengukirnya, Adolph Weinman, hanya untuk menghormati Muhammad dan ia tidak mewakili gambaran rupa Muhammad.” Justeru, Majlis Perhubungan Amerika-Islam telah menganggap isu itu telah ditutup.

Islam amat menitikberatkan larangan menggambarkan imej Nabi Muhammad S.A.W. kerana kebimbangan akan berlaku perkara-perkara yang khurafat mengaitkan gambaran baginda, namun karya dalam bentuk lukisan yang menggambarkan baginda boleh ditemui sejauh hingga ke era Kekhalifahan Abbasiyah, yang kebiasaannya diamalkan di kalangan orang-orang Syiah.

Al-Quran tidaklah secara jelas atau secara tersirat menyatakan larangan terhadap gambaran rupa fizikal Nabi Muhammad S.A.W., tetapi terdapat beberapa hadis yang jelas melarang umat Islam daripada membuat gambaran secara visual seperti melalui lukisan.

Namun, di pertengahan zaman pemerintahan Empayar Uthmaniyah sebagai khalifah, hinggalah hari ini, larangan menggambarkan imej baginda mula dikuatkuasakan secara serius dan efektif. Di Empayar Uthmaniyah, para seniman menggantikan imej potret yang menggambarkan rupa paras baginda dengan seni kaligrafi yang mengandungi teks-teks yang memuji atau menggambarkan keindahan paras rupa baginda.

Teks-teks tersebut menghiasi panel seni kaligrafi yang dikenali sebagai seni Hilya Turki, ia biasanya dikelilingi oleh bingkai yang lutsinar dan akan dimasukkan ke dalam buku atau kitab muraqqa, atau diletakkan dalam bingkai kayu untuk digantung di dinding.

Struktur tradisi kaligrafi yang lebih terperinci dimulakan pada abad ke-17 oleh ahli kaligrafi Uthmaniyah bernama Hâfiz Osman. Walaupun karyanya berisi gambaran kukuh dengan penerangan yang menarik tentang penampilan Nabi Muhammad S.A.W., mereka tetap mematuhi batas dan larangan tegas pemerintah Uthmaniyah dalam had menggambarkan rupa baginda.

Justeru, mereka hanya dibenarkan menggambarkan penampilannya dalam bentuk teks kaligrafi dan membiarkan para pencinta kekasih Allah pada waktu itu menggambarkan rupa Rasulullah S.A.W. mengikut imaginasi sendiri berdasarkan gambaran dari teks kaligrafi.

Format seni Hilya Uthmaniyah biasanya dimulakan dengan “Bismillah” yang dipaparkan di bahagian atas, dan di tengahnya terdapat petikan dari surah Al-Anbiyaa’ ayat ke 107: “Dan tiadalah Kami mengutuskan engkau (wahai Muhammad), melainkan untuk menjadi rahmat bagi sekalian alam”.

Manakala, lazimnya di dalam Hilya terdapat empat petak berasingan yang biasanya berada di sekeliling bahagian tengah, ia sering diisikan dengan nama-nama para khalifah Rashidun, iaitu Abu Bakar, Umar, Uthman, dan Ali, masing-masing diakhiri dengan “radhi Allahuanhu”.

Berikut adalah apa yang ditulis di dalam laman web Supreme Court of US mengenai ukiran tersebut:

“Muhammad (c. 570 – 632) The Prophet of Islam. He is depicted holding the Qur’an. The Qur’an provides the primary source of Islamic Law. Prophet Muhammad’s teachings explain and implement Qur’anic principles. The figure above is a well-intentioned attempt by the sculptor, Adolph Weinman, to honor Muhammad, and it bears no resemblance to Muhammad. Muslims generally have a strong aversion to sculptured or pictured representations of their Prophet.”

RUJUKAN:

Office of the Curator (2003-05-08). “Courtroom Friezes: North and South Walls” (PDF). Information Sheet, Supreme Court of the United States.


Ulasan Filem Accepted: Pendidikan Bukan Pengukur Kebijaksanaan

Accepted merupakan sebuah filem yang ditayangkan pada tahun 2006, arahan Steve Pink, memaparkan pelakon-pelakon Hollywood yang tidak kurang hebat seperti Justin Long, Jonah Hill, Blake Lively dan yang lain-lain.

Bagi aku, filem Accepted ini boleh dikategorikan sebagai salah satu ‘underrated’ films. Mungkin bagi kebanyakan orang, filem ini tidak mempunyai mesej yang sarat, tiada aksi-aksi yang menarik seperti filem keluaran Marvel, mahupun plot thriller yang mampu mencabar pemikiran sang penonton. Namun, di sebalik plot yang ringan disertakan dengan babak-babak yang sarkastik dan lucu (what you usually get from Justin Long and Jonah Hill), tersirat ‘real’ mesej yang aku kira perlu dikongsi bersama setiap lapisan masyarakat, terutamanya masyarakat di Malaysia.

Bercakap tentang genre, ianya adalah sebuah filem genre comedy. Seperti yang aku sebut sebelum ini, plotnya tidak berat, boleh ditonton sambil bersantai bersama rakan-rakan mahupun keluarga.

Accepted, didefinisikan dengan mudah, dalam Bahasa Melayu, sebagai penerimaan. Tetapi filem ini lebih fokus ke arah ‘rejection’ atau penolakan. Accepted mengisarkan tentang seorang graduan high school (Bartleby Gaines) yang tidak berjaya melanjutkan pengajian ke kolej, kerana kesemua 7 kolej yang dipohon telah menolak permohonannya. Dalam bahasa ringkas, dia telah direject oleh setiap kolej yang dipohon. Untuk menggembirakan hati mak dan ayahnya yang telah meletakkan harapan yang agak tinggi untuk dirinya belajar di kolej yang berprestij, Bartleby dengan kerjasama kawan-kawannya yang senasib, telah ‘menubuhkan’ sebuah kolej mereka sendiri, secara illegal.

Ulasan yang aku tulis ini, ditujukan khas kepada anak muda remaja atau ‘youths’ mahupun golongan masyarakat dari setiap lapisan umur. Ulasan ini untuk mereka yang pernah melalui segala jenis ‘penolakan’ dalam hidup, terutamanya buat mereka yang tidak/belum berjaya melanjutkan pelajaran ke peringkat yang lebih tinggi. Aku harap sedikit sebanyak, apa yang ditulis dapat memberi semangat dan dorongan untuk kalian terus berusaha dan tidak berputus asa.

1. EDUCATION IS NOT A MEASURE OF INTELLIGENCE.

Beberapa bulan yang lepas, aku terbaca sebuah artikel di newsfeed Facebook, di mana seorang pelajar sebuah universiti menulis dalam ‘rungutan’ dan ‘amarah’ kerana pengajiannya dilabel lebih mudah dan tidak berkualiti berbanding pelajar university yang lain. Komen-komen berkenaan artikel tersebut juga tidak kurang hebat ibarat menuangkan minyak tanah dalam api. Perbandingan demi perbandingan diketengahkan oleh pelajar-pelajar dari universiti masing-masing.

Masyarakat kita memang terkenal dengan sikap suka membuat perbandingan. Tidak kira yang muda mahupun yang telah lanjut usia. Masing-masing hendak menang, hendak menjadi yang paling atas. Perbandingan mengenai anak siapa yang berjaya melanjutkan pengajian ke luar Negara, mengenai langsir raya siapa paling cantik dan mahal, mengenai siapa yang menggunakan telefon pintar paling terkini mahupun siapa yang memiliki sehelai tudung yang berharga ratusan ringgit.

Aku kira tiada masalah kalau hendak membuat perbandingan. Melihat dari sudut positif, perbandingan atau ‘comparison’ adalah salah satu cara untuk memotivasikan diri untuk menjadi lebih baik, menguji diri mencapai lebih tinggi dari kedudukan asal. Tetapi jika perbandingan-perbandingan tersebut tidak bersifat reflective, malah menimbulkan perasaan hasad dengki dan angkuh, maka masyarakat kita sedang dilanda masalah yang cukup besar.

Jika aku disoal, apa yang akan aku lakukan jika dilabel sebagai graduan tidak berkualiti? Adakah aku perlu berhujah dan membentangkan setiap sebab mengapa aku tidak bersetuju? Adakah aku perlu lantang bersuara membela universiti dan rakan sepengajian? Persoalannya, if I were to do all of that, WOULD IT HELP?

Daripada meluangkan tenaga dan masa yang berharga untuk retaliate, cara yang aku kira paling berkesan adalah dengan MEMBUKTIKAN dengan diri aku sendiri kepada masyarakat bahawa aku tidak lah seperti yang dilabel. Pernah dengar pepatah, action speaks louder than words?

Manusia tidak seharusnya dilabel melalui pendidikan, tetapi melalui kebijaksanaan, sikap dan character masing-masing. Seorang graduan daripada universiti yang berprestij belum tentu boleh menjadi manusia yang bersikap toleransi dan menghormati pendapat orang lain. Manakala, graduan daripada universiti paling corot pula mampu menjadi yang paling bijak dan rendah diri di dalam dunia. Pendidikan seseorang itu tidak menjamin kebijaksanaan dan sikap yang terpuji. Kecenderungan terhadap ilmu mampu menjamin kebijaksanaan dan sikap kemanusiaan dalam diri seseorang mampu melahirkan character yang terpuji.

Definisi diri kalian tidak tertakluk kepada taraf dan kualiti pendidikan tetapi pada diri kalian sendiri.

Sebagaimana yang diketengahkan dalam filem Accepted, walaupun Bartleby tidak berpeluang melanjutkan pelajaran di kolej jiran yang berprestij (Harmon Institute of Technology), dia telah menubuhkan sebuah kolej (South Harmon Institute of Technology, juga dikenali sebagai S.H.I.T). Perbezaan yang ketara mampu dilihat dari segi pemilihan pelajar di mana Harmon Institute of Technology lebih mengutamakan pelajar yang dilabel berkualiti dan mengikut ‘standard’ yang telah ditetapkan. Manakala, South Harmon pula menerima semua golongan pelajar dari berbagai latar belakang. Walau bagaimanapun, pelajar-pelajar ‘berkualiti’ dari Harmon Institute of Technology mempamerkan sikap yang negatif, membuli dan mendiskriminasikan golongan yang dianggap tidak mencapai ‘standard’ yang digubal oleh mereka sendiri.

2. PERANAN INSTITUISI PENDIDIKAN.

Berapa ramai di antara kalian yang sedang mengikuti pengajian dalam bidang yang diminati? Atau adakah kalian hanya mengikuti arus atau ‘follow the flow’ yang telah sedia terbentang di hadapan mata? Adakah kalian menimba ilmu semata-mata untuk mempersiapkan diri menongkah alam pekerjaan di masa hadapan, membayar segala hutang dan komitmen? Adakah kalian mengaplikasikan kreativiti dalam sesi pembelajaran? Adakah sistem pendidikan pada zaman ini mengetengahkan cara ‘follow your heart’ atau ‘play it safe’?

Dalm filem Accepted, South Harmon Institute of Technology mengutarakan sistem pendidikan atau kurikulum yang bersifat bebas, di mana pelajar-pelajar bebas memilih jurusan yang diminati tanpa mengambil kira gred atau keputusan peperiksaan mereka. Oleh kerana kurikulum mereka fokus ke arah jurusan-jurusan dan skop yang diminati, setiap sesi pembelajaran dapat dilakukan dan dilalui dengan selesa dan kreatif sekaligus menambah kecenderungan pelajar untuk terus menuntut ilmu. Manakala, tradisi dan kurikulum di Harmon Institute pula memberikan tekanan yang besar bahkan melahirkan pelajar-pelajar yang ‘stress-freak’ dan ‘caffeine-addicts’.

Intitusi pendidikan memainkan peranan yang cukup besar dalam menyebarkan ilmu pengetahuan di samping memberi kebebasan kepada pelajar untuk mengembangkan kreativiti mereka dalam proses pembelajaran. Victor Pinchuk pernah berkata, ‘Seni, kebebasan dan kreativiti mampu mengubah masyarakat dalam kadar yang lebih cepat berbanding politik’.

Ilmu pengetahuan itu tidak seharusnya diguna pakai ketika menjawab soalan peperiksaan sahaja, tetapi sebagai satu elemen yang perlu ada di dalam diri setiap pelajar dan boleh diaplikasikan dalam kehidupan seharian. Persoalannya, adakah generasi muda masa kini mampu berfikir secara kreatif dan kritis jika kebebasan untuk menonjolkan kreativiti dirampas oleh sistem pendikan yang terlalu rigid?

3. BE THE CHANGE.

‘Everybody thinks of changing the world, but no one thinks of changing himself.’-Leo Tolstoy.

Rejection hurts. Ianya adalah fitrah manusia untuk diingini, untuk diterima. To be accepted and to belong. Ianya juga adalah realiti kehidupan, bahawasanya, semua orang akan melalui rejection dalam hidup masing-masing, paling-paling tidak pun sekali seumur hidup kalau bernasib baik. Tidak kira lah di dalam perhubungan, dari segi permohonan kerja mahupun permohonan melanjutkan pelajaran. Aku juga pernah melalui proses rejection dalam hidup, malah lebih dari sekali.

Perkara paling penting yang kalian perlu tahu tentang rejection adalah bagaimana hendak melalui dan melepasi proses rejection tersebut. Adakah kalian memilih untuk menangis di bucu katil selama sebulan? Adakah kalian memilih untuk menyalahkan pihak lain dan menuding jari sambil merungut bagaikan tiada lagi harapan di dunia? Atau adakah kalian memilih untuk bangkit dari segala segi, mengubah diri dan membuktikan bahawa diri kalian yang hari ini lebih baik dari sebelumnya?

Pilihan di tangan kalian. Choose wisely.

Ingatlah, the world is full of endless possibilities. Segala kemungkinan, sekecil-kecil yang tidak tercapai dek akal, sedang menanti kalian di hujung hari. Take the big leap, keberanian dan semangat untuk teruskan perjuangan ada di dalam diri masing-masing, hanya perlu dicari. Daripada memfokuskan diri dengan pemikiran yang negative, adalah lebih baik untuk mengguna pakai segala peluang yang ada demi menjadi yang lebih positif. Daripada menunggu perubahan yang tidak mungkin tiba, mengapa tidak memilih untuk menjadi yang berubah? Be the change. Anda mampu mengubahnya.

Apabila permohonan Bartleby ke semua 7 kolej ditolak, dia tidak mengikut kata hati mahupun menuding jari di atas ‘rejection’ tersebut. Bahkan dia telah mencipta idea untuk menubuhkan kolej illegal yang di akhir hari, telah mewujudkan peluang yang besar untuk dirinya sendiri mahupun untuk pelajar-pelajar di South Harmon Institute of Technology.

Sebagai kesimpulan, filem Accepted mengetengahkan mesej penting tentang institusi pendidikan yang terlalu selektif dan menolak persepsi bahawa pendidikan adalah ukuran kebijaksanaan seseorang. Selain itu, Accepted juga mengajar tentang penerimaan terhadap diri sendiri. Terima lah kekurangan dan kelebihan diri kalian, walaupun tidak diterima oleh yang lain. Rejection does not define your self-worth and you are not the definition of those who have rejected you. Berhentilah membuat perbandingan yang tidak membina. Instead of comparisons, we need empowerments. Sebagai masyarakat majmuk, seharusnya kita menerima kekurangan, kelebihan dan perbezaan masing-masing.

Akhir kata, quoting Malique dalam lagu Mantera Beradu, ‘Ijazah terbaik datangnya dari jalanan, dari pengalaman bercakap dan bersalaman.’ Renung-renungkan.


Glaadiator: Hiburan Berd4r4h Rom Kuno

Apabila dengar kata ‘gladiator’, kita pasti menggambarkan p4hl4wan yang bertarung dengan lawannya di medan bert4rvng bernama Colosseum pada zaman Empayar Rom. Pert4rvngan gladiator ini adalah sebuah pertandingan yang penuh berd4r4h untuk hiburan rakyat Rom, terutamanya kerabat-kerabat elit Rom dan maharaja.

Gladiator kemudian menjadi popular walaupun empayar telah runtuh, sehingga banyak wayang Eropah berunsurkan sejarah mengambil unsur gladiator dalam plot ceritanya.

Untuk artikel ini, kita akan mengenali gaya hidup Rom gladiator lebih lanjut dan bagaimana gladiator ini begitu popular sepanjang zaman.

*Asal-Usul Pertandingan Gladiator*

Kita disajikan dengan karakter gladiator yang hidupnya hanya dipenuhi dengan keg4n4san dan pertumpahan d4r4h. Namun benarkan kehidupan gladiator itu? Ini yang pengkaji yang cuba bongkarkan, sama ada ia benar atau fiksyen semata.

Nama gladiator berasal dari kata nama Latin iaitu ‘gladiatores’, merujuk kepada senj4t4 bernama gladius – sejenis p3d4ng pendek. Ramai ahli sejarah berpendapat bahawa tradisi gladiator ini berasal dari kebudayaan orang Etruscan, iaitu penganjuran pert4rvngan sesama p4hl4wan untuk ritual keagamaan.

Namun, ada sebilangan ahli sejarah mendakwah bahawa pertandingan ini dilaksanakan bagi memperingati pengo0rb4nan para aristokrat dan bangsawan dengan memaksa b4ndvan atau hamba untuk bert4rvng sesama sendiri. Gaya bertarung dan keberanian gladiator adalah simbol keberanian dan kebijaksanaan mereka yang terk0rb4n.

*Gladiator Rom Bukan Hamba P3r4ng*

Tradisi pert4rvngan gladiator bertahan selama 650 tahun. Ya, tradisi ini amat popular walaupun ia penuh dengan kek3j4man dan pertumpahan d4r4h. Pertandingan gladiator diperkenalkan kepada Empayar Rom pada 105 SM sehingga 404 Masihi.

Pada awal diperkenalkan, gladiator terdiri dari para hamba dan b4ndvan yang menjalani hvkvman, dipaksa berk0rb4n demi keseronokan para aristokrat dan maharaja.

Kemudian, apabila Colosseum dibuka pada tahun 80 Masihi, menjadi gladiator bukan lagi sebuah hvkvman, malah ia menjadi kerjaya yang menguntungkan. Sekolah gladiator ditubuhkan bagi mengajar rakyat lelaki yang sukarela menjadi gladiator. Erti kata lain, pertarungan gladiator menjadi sukan.

Kerjaya gladiator menarik perhatian rakyat lelaki untuk merubah hidup mereka dengan memenangi hadiah berupa emas dan menjadi glamer. Pada masa itu, gladiator terdiri dari t3nt3ra yang bersara, p4hl4wan p3r4ng, dan rakyat lelaki yang terdesak untuk merubah kehidupannya.

Ada juga dalam kalangan kesatria dan bangsawan yang menjadi gladiator, cuma menunjukkan gaya bertarung mereka kepada penonton.

*Penubuhan Sekolah Gladiator*

Empayar Rom mempunyai tiga buah sekolah gladiator yang berfokus kepada latihan kepada para sukarela untuk menjadi gladiator terlatih. Mereka yang bertanggungjawab mencari rakyat yang berpotensi menjadi gladiator adalah agen sekolah.

Agen ini akan memujuk para calon untuk menjadi gladiator dengan memberitahu ganjaran yang lumayan.

Semasa menjadi pelajar sekolah gladiator, pemakanan dijaga dengan 3 hidangan sehari dan kesihatan pelajar dipantau selain mempelajari gaya bert4rvng. Tidak seperti gladiator awal yang dipaksa bert4rvng tanpa sebarang kemahiran atau mempunyai masalah kesihatan.

Antara diet para gladiator adalah mengandungi protein dan karbohidrat seperti bubur gandum dan bijirin beserta segelas air.

Walau bagaimanapun, disiplin mereka diperketatkan bagi melahirkan gladiator yang perkasa. Salah satu cara disiplin adalah salah satu kaki mereka diikat dengan rantai bersama pemberat (shackles) dan dilarang berbual semasa masa makan.

*Kehidupan Gladiator Rom*

Gladiator adalah golongan yang mampu menjamin penerusan sekolah latihan gladiator, maka kerajaan akan pastikan bahawa gladiator yang bert4rvng tidak akan men1ngg4l dunia di tengah Colosseum.

Mereka harus kuat bertahan untuk bert4rvng dalam beberapa perl4w4nan. Jadi, bertarungan sehingga ny4w4 melayang yang biasa wayang tayangkan adalah tidak benar sama sekali. Para sejarahwan Rom Kuno membuktikan bahawa kadar kem4t1an gladiator dalam bert4rvng hanya 1/5 atau 1/10 bergantung keadaan.

Namun begitu, ny4w4 gladiator bergantung kepada keputusan maharaja Rom sama ada baginda puas atau tidak akan pert4rvngan tersebut. Biasanya keputusan maharaja dipengaruhi oleh desakan penonton yang dahagakan pert4rvngan berd4r4h ini. Jika baginda mengiystiharkan pertarungan sampai menamatkan ny4w4, kedua-dua gladiator harus akur.

Sebenarnya, gladiator wanita juga wujud setaraf dengan gladiator lelaki namun gladiator wanita ini adalah bukan warga wanita yang mahu tunjukkan kekuatannya atau inginkan hadiah. Penglibatan gladiator wanita adalah hasil tindakan Maharaja Domitian yang inginkan kelainan dalam pertarungan gladiator ini.

Hamba wanita dipilih dan dipaksa bertarung dengan ‘orang kerdil’ yang bengis demi hiburan baginda.

Selama 200 tahun tradisi gladiator wanita berterusan sehinggalah pada fasa pemerintahan Maharaja Septimus Severus, baginda mengharamkan sebarang penglibatan wanita dalam pert4rvngan gladiator yang penuh berd4r4h.

*Senjata-Senjata Gladiator*

Selain kekuatan fizikal, gladiator Rom juga perlukan senj4t4. Namun penggunaan senj4t4 bergantung kepada kelas pahlawan dalam kalangan golongan tersebut. Ada 4 buah kelas pahlawan gladiator iaitu: Samnite, Thracian, Myrmillo, dan Retiarius.

Golongan Samnites mempunyai p3d4ng pendek (gladius), p3ris4i bersegi empat (scutum), helmet, dan p3ris4i kaki (ocrea). Golongan Thracian pula mempunyai p3d4ng pendek melengkung (sica) dan p3ris4i bulat (parma).

Manakala golongan Myrmillo seperti golongan Samnites namun helmet mereka mempunyai ukiran ikan dan mempunyai p3ris4i tangan. Golongan terakhir iaitu Retiarius, gladiator unik yang tidak mempunyai p3ris4i selain p3ris4i bahu, bersenj4t4kan jala untuk memer4ngk4p l4w4n dan tongkat trident (tongkat yang hujungnya seperti garfu tiga jari).

*Detik-Detik Terakhir Pert4rvngan Gladiator*

Kerjaya gladiator pada fasa Empayar Rom menguntungkan kedua-dua pihak: keseronokan para elit dan maharaja serta kesenangan pahl4w4n peroleh kehidupan baik. Namun begitu, pada tahun 404 maharaja Honorius membubarkan pert4rvngan ini dengan penutupan sekolah-sekolah gladiator. Maka, tidak ada lagi pert4rvngan gladiator.

Adalah menarik melihat peralihan ini: dari persembahan ritual kepada pert4rvngan sesama hamba, kemudian menjadi sukan hiburan orang Rom. Dari sini kita lihat orang Rom pandai menyesuaikan pert4rvngan berdarah yang cuma menjadi hiburan penonton menjadi sebuah sukan seiring dengan masa.

Sekarang, ramai peminat-peminat sejarah Rom cuba mewujudkan lagi sukan berd4r4h ini namun tidak seg4n4s dahulu. Mereka peroleh senj4t4 seiras dengan senj4t4 dahulu dan melakukan aksi pahl4w4n bert4rvng demi memulihara sejarah mereka dari dimamah usia.

RUJUKAN:

Auguet, Roland (1994). Cruelty and Civilization: The Roman Games. New York, New York: Routledge
Mccoss, F. (22 September 2020). The Real Lives of Roman Gladiators. Ancient Origins. Retrieved from 6 October 2020. https://www.ancient-origins.net/…/gladiators-rome-003512


Betul Ke Kane Tu Adik-Beradik Undertaker?

Hubungan antara abang dan adik memang unik. Kadangkala bergaduh. Kemudian berbaik dalam sekejap. Namun ada masanya, boleh bergaduh sampai mati. Inilah lumrah dalam dunia ini, yang berjaya ditunjuk WWE.

Perbualan pasal dunia gusti memang takkan sudah. Antara perbualan paling panas dulu melibatkan The Undertaker dan Kane. The Undertaker muncul dalam gelanggang WWF pada tahun 1990. Kane pula timbul tujuh tahun kemudian. Dan kedua-dua gergasi ini adalah adik-beradik seibu.

Ceritanya begini. Dulu kala, keluarga Undertaker ada buat perniagaan sendiri. Mereka menguruskan pengebumian orang. Segala kelengkapan disediakan seperti pakaian, mekap mayat dan keranda, belum lagi korek lubang dan bacaan doa.

Keluarga Undertaker mengupah seorang pengurus bernama Paul Bearer, yang berwajah kerut yang selalu ikut Undertaker ke gelanggang. Bearer pula mempunyai hubungan sulit dengan ibu Undertaker, yang melahirkan Kane.

Semasa kecil, Undertaker katanya menyalakan api yang menjilat habis pejabat perniagaan keluarganya. Undertaker ingat semua orang meninggal dunia (kecuali dirinya dan Bearer).

Beliau tidak tahu yang Kane sebenarnya masih hidup, dijaga Bearer cuma dalam keadaan serba rentung sampai jadi gila. Apabila diberitahu, Undertaker terkejut dan mendakwa Kane yang membakar tempat perniagaan kerana terlalu taasub pada api. Akhirnya Kane muncul dalam Badd Blood: In Your House 1997 diiringi bapanya, yakni Bearer sendiri.

Video:

Berminggu-minggu Kane mengganas. Undertaker menjadi mangsa dan takkan sesekali lawan balik (kerana pernah berjanji pada roh ibunya). Undertaker tiba-tiba hilang selama dua bulan, dengan Kane bermaharajalela sepanjang tempoh tersebut.

Beliau akhirnya kembali pada ambang WrestleMania 14, katanya selama ini berdamping dengan roh ibunya di alam barzakh. Ibunya meminta Undertaker buat “the one thing I promised never to do” (benda yang Undertaker janji takkan buat [yakni lawan Kane]).

Video:

Mereka pun berlawan – dan Undertaker menang. Kemudian Bearer berpaling tadah dan kembali mengikuti Undertaker yang menubuhkan sebuah kumpulan Gothic iaitu Ministry of Darkness. Pada waktu ini, Undertaker mengaku.

Beliau sengaja bakar tempat perniagaan. Kerana (dunia ini) tiada tempat untuk orang yang lemah (seperti Kane). Hanya yang kuat saja akan hidup.

Elemen Dalam Dunia Nyata

Hubungan adik beradik Undertaker dan Kane adalah naratif fiksyen dalam dunia gusti. Ramai sudah tahu perkara ini. Sekilas pandang nama sebenar atlet yang berlakon sebagai Undertaker dan Kane pun sudah cukup.

Nama sebenar Undertaker adalah Mark Calaway – dan Kane pula adalah Glenn Jacobs. Dua orang berbeza daripada keluarga lain.

Namun dalam dunia gusti, mereka lahir daripada rahim yang sama. Cuma ada sesuatu yang ramai terlepas pandang.

WWF mempunyai sebuah unit khusus yang khas untuk mengatur susunan jalan cerita setiap watak. Pihak pengurusan dibawah Vince McMahon akan meletakkan kriteria tertentu bagi setiap watak.

Dan unit ini bertanggungjawab untuk merealisasikan kriteria tersebut. Mereka merumuskan skrip yang perlu mendapat persetujuan McMahon. Lulus saja, skrip akan diberikan kepada penggusti.

Sebelum masuk WWF, Calaway beraksi dalam gelanggang WCW sebagai “Mean Mark”. Ini kisah tahun 1989 dulu, seorang watak misteri yang suka muzik Ozzy Osborne.

Pada Oktober 1990, Calaway menandatangani kontrak bersama WWF dan diberi watak “Kane The Undertaker” (atau Cain The Undertaker). Sebulan kemudian beliau muncul sebagai “The Undertaker” saja; nama “Kane” digugurkan. Kira Calaway dapat rebranding sebelum masuk gelanggang.

Beberapa tahun kemudian, McMahon membuat watak “adik Undertaker” yang tinggi lampai dan berbadan sasa bernama Kane. Kira senang cakap, watak Kane sebenarnya sudah dicipta dari dulu lagi.


Myrtles Plantation: Rumah Ladang Paling Berhantu Di Amerika Syarikat

Menurut cerita masyarakat tempatan, rumah ladang ini merupakan tempat berlakunya siri pembvnvhan dan kisah penderitaan yang dialami penghuninya. Menjadikan kisah seram dan penampakan kelibat menakutkan ini berterusan berterusan hingga ke hari ini.

Dikelilingi oleh pohon-pohon oak telah hidup berabad-abad lamanya, rumah itu mempunyai beranda yang luas, tiang besi yang diukir indah, permadani gebu, ukiran patung batu, dan candelier kristal yang tergantung. Pada pandangan pertama, rumah dan persekitarannya yang menghijau menyelimuti rumah dengan rasa kedamaian dan ketenangan.

Rumah itu sendiri adalah sebuah rumah besar dengan kerangka yang luas dan luaran dengan papan dan dibina dalam dua bahagian. Fasa pertama dibina pada tahun 1796, membentuk bahagian depan rumah iaitu bahagian utama. Ukurannya bertambah besar disebabkan oleh pemulihan dan pengubahsuaian pertengahan abad ke-19, rumah itu dibina mengajur ke selatan dan menggandakan keluasannya.

Dijuluk dengan gelaran “Salah Satu Rumah Paling Berhantu di Amerika”, rumah ladang ini dikatakan mempunyai sekurang-kurangnya 12 hantu. Sering dilaporkan bahawa 10 pembvnvhan telah berlaku di rumah ladang itu, tetapi rekod jelas hanya menunjukkan pembvnvhan William Winter.

Myrtles Plantation bermula sebagai sebidang tanah yang dibeli oleh David Bradford, seorang veteran Per4ng Revolusi Amerika. Di sini, dia membina sebuah rumah pada tahun 1796 dan menamakan tempat itu “Laurel Grove.”

Oleh kerana Bradford seorang yang dikehendaki kerana peranannya dalam Whisky Rebell1on pada tahun 1971-1794, Bradford melarikan diri dan bersembunyi. Dia membina rumah itu dan ketika itu St. Francisville masih lagi jajahan Sepanyol.

Dia tinggal di sana bersendirian selama beberapa tahun sehingga dia mendapat pengampunan secara rasmi semasa era Presiden John Adams pada tahun 1799. Dia kemudian membawa keluarganya tinggal untuk tinggal disitu.

Setelah kem4tian Bradford, kebun itu diserahkan kepada anak perempuan dan suaminya, Clarke Woodruff. Tetapi hidup mereka tidak begitu bahagia. Daripada tiga anak mereka, hanya seorang yang mencapai umur dewasa.

Dalam kebanyakan khabar angin yang tersebar, kisah seorang gadis bernama Chloe paling popular. Woodruff dikenali sebagai lelaki yang baik namun mempunyai keburukan iaitu nafsu yang tak terkawal. Dia juga telah lama memerhatikan seorang budak suruhan di ladang itu yang bernama Chloe.

Gadis itu tahu dia tidak boleh menolak kemahuan Woodruff, kerana dia akan dihukum dengan disuruh bekerja berjam-jam di bawah terik matahari, atau lebih teruk dari itu. Kerana tidak mempunyai pilihan, dia telah terpaksa memenuhi kemahuan s3ks Woodruff dan ianya hubungan itu bertahan selama beberapa tahun.

Oleh kerana bimbang diketahui oleh isteri Woodruff, Chloe acap kali mengintai dan mencvri dengar perbualan Woodruff dan isterinya (entah apa faedah cvri dengar perbualan orang dalam hal ni). Perbuatannya dihidu oleh Woodruff dan telinga Chloe telah dip0tong sebagai hukuman. Sejak itu, Chloe terpaksa memakai kain diatas kepala menutup telinganya yang c4cat.

Disebabkan tidak puas hati, Chloe mahu membalas dendam. Dia meletakkan r4cvn dalam makanan dan menyebabkan isteri Woodruff dan dua anaknya men1nggal dunia.

Budak suruhan lain yang bekerja di ladang itu takut perbuatan Chloe akan mendatangkan susah kepada mereka semua. Mereka mengg4ntung Chloe dan menyebabkan Chloe m4ti disitu. Tubuhnya dip0t0ng dan dibuang ke sungai.

Satu versi lain mengatakan Woodruff telah menjadikan budak suruhan lain sebagai pemvas n4fsu dan mula melupakan Chloe. Dia yang khuatir kedudukannya sebagai perempuan simpanan telah terjejas, malah dia bakal bekerja di ladang semula mula merencana sesuatu.

Dia meletakkan sedikit r4cvn dalam makanan anak-anak Woodruff dan berharap Woodruff akan memerlukannya supaya dapat menjaga mereka semasa sak1t. Rancangannya telah rosak kerana anak-anak Woodruff m4ti akibat r4cvn yang sikit itu. Budak suruhan lain yang m4rah dengan perbuatan Chloe telah menggantung Chloe di pokok sehingga m4ti, tubuhnya dip0tong dan dibuang ke sungai.

Pada tahun 1834, Woodruff menjual ladang itu kepada seorang ahli keluarga Ruffin Gray Stirling (keturunan ahli perubatan terkenal di Francisville). Stirlinh telah melakukan pengubahsuaian pada rumah itu dan nama rumah itu ditukar kepada Myrtle. Ini kerana pokok Myrtle yang banyak tumbuh di kawasan sekitar ladang itu.

Tidak lama selepas itu, rumah itu beralih milik kepada seorang lelaki bernama William Winter, seorang lelaki yang mengahwini salah seorang anak perempuan Stirling.

Kejadian buruk berlaku pada 1871, seorang lelaki yang tidak dikenali telah men3mb4k Winter ketika dia keluar dari rumah. Temb4kan itu menyebabkan keceder4an p4rah di dada Winter. Winter dikatakan sempat berlari masuk ke dalam rumah dan terjatuh di tangga. Lelaki itu m4ti dalam pelukan isterinya bernama Sarah.

Selepas dari itu, Myrtles terus bertukar tangan dari seorang ke seorang. Kemudian kejadian yang tidak diduga mula berlaku di Myrtle Plantation. Sekitar tahun 1970, ketika Myrtles Plantation dibeli oleh keluarga Meyers, reputasinya sebagai rumah yang berhantu mula naik.

Keluarga ini mengusahakan semula kawasan ladang dan tinggal dirumah itu. Mereka mengalami kejadian-kejadian aneh semasa tinggal di rumah itu. Antaranya, penghuni dan tetamu di rumah ladang itu mendengar suara yang pelik. Mereka juga mendakwa ternampak kelibat seorang gadis yang memakai penutup kepala.

Banyak yang berpendapat bahawa itu mungkin jelmaan Chloe yang telah dis1ksa dan dibvnuh kejam. Kisah khabar angin itu menjadi hangat yang pada ketika ini. Kemudian, pada tahun 1992, pemilik Myrtles melakukan sesi fotografi dan mendakwa kelibat Chloe muncul dalam gambar mereka.

Dia mengambil gambar rumah itu untuk proses mendapatkan polisi insurans. Penampakan kelibat itu hanya disedari selepas tiga tahun semasa gambar itu digunakan sebagai poskad. Bila diteliti, satu kelibat gadis muda muncul dalam foto itu.

Beberapa penduduk juga mengaku pernah melihat kelibat gadis-gadis muda dengan pakaian lama (didakwa budak suruhan Woodruff). Ada juga yang mendakwa melihat kelibat anak-anak Woodruff muncul di cermin berhampiran bilik tempat mereka m4ti selepas mereka diracvn (macam mana mereka kena anak-anak Woodruff  yang duduk situ tahun 1830?).

Terdapat juga khabar angin dan buah mulut masyarakat tempatan yang mengatakan Myrtles Plantation dibina diatas kubur masyarakat pribumi amerika (Indian). Ada juga yang mendakwa melihat kelibat wanita pribumi Amerika berada dikawasan rumah itu.

Kisah pembvnvhan Willian Winter juga mengundang kisah seram di kalangan masyarakat. Kelibat hantu Winter dilihat terhuyung-huyung melalui pintu masuk rumah selepas ditembak dan menaiki anak tangga hingga ke anak tangga ke-17, di mana nyawanya tamat dalam pelukan isteri.

Rumah berhantu ini dijadikan tarikan pelancong. Mystery Tours diadakan setiap hari Jumaat dan Sabtu malam, dan para tetamu duduk pemandu pelancong yang akan menceritakan pengalaman peribadi mereka di rumah berhantu itu.

Sesi lawatan ditawarkan setiap hari dari jam 9:00 pagi hingga 4:30 petang. Lawatan ini akan menceritakan tentang sejarah dan kisah misteri kawasan ladang itu untuk sekitar 45 minit/satu sesi. Pengeranya berharga $15 untuk dewasa $12 untuk kanak-kanak 12 tahun ke bawah (termasuk cukai).

Boleh tempah sesi lawatan di https://www.myrtlesplantation.com/tour/day-tours


Taktik Blitzkrieg Oleh Hitler

Blitzkrieg atau perang kilat merupakan sesuatu yang asing pra-Perang Dunia Kedua (WWII). Dan bila perang meletus pada tahun 1939, ramai menjangkakan ia akan berakhir sama seperti Perang Dunia Pertama. Tetapi tanggapan tersebut hilang apabila Nazi Jerman berjaya menawan sebahagian besar benua Eropah dari Warsaw hingga ke Paris dalam satu tempoh yang pantas. Taktik ini turut digunakan oleh Field Marshall Erwin Rommel semasa kempen bersama Africa Corp dan kemudiannya, jeneral Amerika Syarikat, George S. Patton dalam kempen Amerika untuk membebaskan Eropah dari Nazi Jerman. Tetapi apa sejarah di sebalik ini?

Sebelum tempoh Perang Dunia Pertama (WWI) iaitu 1914-1918, Jerman melihat dirinya dikelilingi oleh musuh-musuh yang mempunyai kekuatan dari segi bilangan tentera dan sumber. Dan bagi kebanyakan ahli strategi Jerman termasuk Alfred von Schlieffen menyimpulkan jika perang berlaku dalam tempoh lama, sudah pasti pihak Jerman akan kalah. Justeru untuk mengelak situasi itu terkena pada Jerman, mereka perlu menewaskan musuh mereka dengan pantas dan berkesan. Jika mereka mahu menyaingi kekuatan musuh mereka, Jerman perlu mengatasi kekuatan bilangan musuh dengan kualiti persenjataan dan jentera peperangan.

Schlieffen mencipta satu doktrin untuk mendorong pihak Jerman mengatasi musuh-musuh mereka dengan menekankan aspek pergerakan pantas dan menyerang tatkala musuh dalam keadaan paling lemah. Schlieffen juga sedar dengan doktrin ini, pasti musuh-musuh Jerman akan memberi reaksi segera untuk mengatasi taktik ini. Justeru dalam doktrinnya, beliau menggalakkan penggunaan sistem arahan fleksibel yang diperkenalkan oleh Helmuth van Molke The Elder. Dengan sistem ini, ia amat membantu komander-komander tentera membuat keputusan pantas lebih-lebih lagi apabila situasi peperangan boleh berubah bila-bila masa. Dan jika ada peluang yang terhidang, maka ia harus direbut dengan segera. Paling penting, doktrin sebegini membentuk seseorang pemimpin jadi lebih agresif dan fleksibel dalam membuat keputusan. Doktrin ini diterap dalam kalangan tentera oleh Schlieffen dan penggantinya, Helmuth van Molke The Younger dengan terma Bewegungskrieg.

Dan seperti dijangka, pasukan ini dapat mengalahkan musuh-musuh mereka setiap kali mereka bertembung di medan peperangan. Tetapi satu kekurangan dari taktik pada tahun 1914 ialah keupayaan untuk bergerak jauh dengan pantas. Jika jentera perang Jerman dapat dimodenkan semasa WWI meletus, kesudahan perang pasti akan berbeza. Kegagalan mereka memberi pukulan maut kepada musuh-musuhnya dalam siri-siri pertempuran awal mengakibatkan Jerman terjerumus dalam perang parit pada akhir tahun 1914. Dan untuk tahun-tahun berikutnya, pegawai-pegawai Jerman mencari jalan untuk memecahkan kebuntuan perang parit. Dan pada Mac 1918, solusi mereka ialah mengaplikasikan doktrin Schlieffen pada unit-unit kecil sama seperti unit-unit besar. Dengan memberi lebih banyak kuasa pada komander-komander dan menambah kekuatan tentera infantri, mereka sebenarnya mencipta lebih banyak unit bersaiz platun yang mampu bertindak bebas di medan peperangan.

Unit-unit ini diberi kebebasan bertempur mengikut tahap yang mereka rasakan terbaik tanpa perlu sentiasa merujuk kepimpinan tertinggi tentera. Sementara pihak Bersekutu bergantung kepada kereta kebal untuk memecahkan kebuntuan perang parit, Jerman pula bergantung kepada kekuatan tentera infantri yang dikuatkan dengan doktrin taktikal yang bagus. Selepas kalah dalam WWI, pemikir-pemikir tentera mula membentuk semula tentera di bawah arahan Hans von Seeckt. Pada tempoh inilah, ramai komander memilih doktrin Schlieffen yang menjadi kunci utama jentera Wehrmacht semasa WWII. Bosan dengan ketidaktentuan dari segi membuat keputusan dan pembaziran sumber serta tentera dalam perang parit, Jerman memperkenalkan doktrin Arahan dan Pertempuran dengan Gabungan Persenjataan (Command and Combat with Combined Arms).

Doktrin ini mengintegrasi idea tahap operasi dengan konsep taktik yang diperkenalkan Schlieffen semasa WWI. Dan apabila banyak ciptaan baru atau pemodenan jentera muncul pada dekad 20-an dan 30-an seperti radio, kereta kebal dan kapal terbang, ia turut dimasukkan dalam rangka kerja doktrin tersebut. Jeneral-jeneral yang berpandangan jauh seperti Heinz Guderian dan Erich von Manstein melihat perlindungan kereta kebal kunci kepada keupayaan tentera untuk bergerak bila berhadapan serangan artileri dan meningkatkan lagi kelajuan dan pergerakan tentera. Bagaimanapun, perlu diingat, teknologi moden yang digunakan hanya menambahbaik keupayaan sedia ada terima kasih kepada doktrin strategik tentera. Dan itu menjadikan mereka jauh berbeza berbanding pasukan tentera Bersekutu. Ini kerana mereka menekankan doktrin kepantasan membuat keputusan, kelajuan pergerakan dan kebebasan dalam bertindak. Dari idea Schlieffen inilah penekanan diberi pada kepantasan, serangan dari dua bahagian, pengepungan dan pertempuran muktamad.

Pengalaman WWI juga turut mengajar pemikir-pemikir Jerman doktrin Schlieffen ini patut diaplikasikan bukan saja pada tahap operasi tetapi juga dari segi taktikal. Gabungan persenjataan yang kuat dari semua pasukan boleh bergerak dan menembak dengan bebas. Kenderaan bermotor, kereta kebal dan kapal terbang hanyalah alat Wehrmacht untuk mengaplikasikan prinsip tersebut lebih berkesan dan membantu mereka menewaskan tentera Bersekutu pada tahun 1940, sekaligus membawa kepada kejatuhan mereka pada tahun 1939 dan 1940.

Apabila Nazi Jerman melancarkan kempen ke atas Belanda, Belgium dan Perancis, tentera Bersekutu terkejut beruk dengan serangan ini. Di seberang Selat Inggeris, kepimpinan tentera Britain masih terpinga-pinga bagaimana tentera mereka bergelut dan perang yang sepatutnya dimenangi jadi satu insiden memalukan kepada tentera British. Jika kita menganalis pemikiran kepimpinan tentera Bersekutu, mereka menjangkakan situasi tersebut sama seperti WWI dengan taktik bertahan akan memberi kemenangan kepada mereka. Maka atas sebab itulah, pada tempoh Perang Palsu (Phoney War), tentera Perancis berkubu di Garisan Maginot sementara tentera Nazi berkubu di Garisan Siegfried. Walaupun kedua-dua negara mempunyai 3,500 kereta kebal, ia hanya beperanan sebagai sokongan operasi infantri. Britain dan Perancis turut meletakkan tentera mereka di Belgium untuk mengukuhkan kedudukan tentera Belgium dengan menjangkakan rejim Nazi Jerman akan mengulangi taktik sama pada tahun 1914. Hakikatnya, ia sebenarnya satu tipu helah dan pihak Bersekutu tidak sedar sehinggalah semuanya terlambat.

Adolf Hitler sebaliknya memilih rancangan von Manstein iaitu menyerang Belgium melalui Hutan Ardennes dengan tujuan menyerang bahagian tentera Bersekutu yang lemah. Tiada siapa menjangka tatkala 29 divisyen tentera Nazi menyerang Belanda dan Belgium, 45 divisyen lagi menyerang sebelah kanan tentera Bersekutu dan terus mara hingga ke Selat Inggeris. Pada 21 Mei, mereka tiba di pesisir pantai Perancis dan dalam tempoh itu, mereka berjaya mengepung 35 divisyen tentera Bersekutu termasuk Tentera Ekspedisi Britain (BEF). Walaupun tentera Perancis cuba memberi tentangan bagi membantu pihak Bersekutu berundur, hakikatnya semangat melawan mereka semakin pudar dan kemaraan Nazi Jerman dari Belgium di sebelah selatan amat pantas dan muktamad. Walaupun Perdana Menteri Britain ketika itu, Winston Churchill cuba membantu Perancis sebaik mungkin tetapi kekalahan teruk tentera Britain dan Perancis menamatkan sebarang peluang penentangan di Perancis.

Walaupun kerajaan Perancis pimpinan Paul Reynaud dan Jeneral Charles de Gaulle, bagi rakan-rakan kabinet lain untuk menyelamatkan maruah Perancis, gencatan senjata perlu diadakan dengan Nazi Jerman. Pada 16 Jun 1940, selepas pendiriannya itu ditolak kabinetnya di Bordeaux, Reynaud meletak jawatan dan beliau digantikan oleh wira Pertempuran Verdun, Marshal Philippe Petain. Dan sebaik diangkat sebagai Perdana Menteri, Petain mengumumkan Perancis akan memohon gencatan senjata dengan Nazi Jerman. Pada 21 Jun 1940, perjanjian gencatan senjata dimeterai antara kedua-dua belah pihak. Dan ironinya, ia diadakan dalam gerabak keretapi yang sama pihak Jerman menandatangani perjanjian sama dengan pihak Bersekutu lebih 20 tahun lepas. Pada akhir WWII, gerabak tersebut dimusnahkan oleh pihak Schutzstaffen atas arahan Hitler.

Bagi pemikir-pemikir tentera Bersekutu, kekalahan memalukan ini ibarat satu isyarat untuk tidak lagi bermimpi di siang hari. Menyedari taktik sebegini akan menyukarkan mereka pada tahun-tahun mendatang, mereka turut meniru taktik mekanikal Nazi Jerman dan menggunakan pendekatan pertahanan pada kereta kebal seperti meriam anti-kereta kebal dan halangan konkrit. Bagi Hitler pula, beliau enggan beradaptasi dan menggunakan pendekatan baru untuk memastikan blitzkrieg terus relevan. Dan ini mengakibatkan tahun-tahun berikutnya merupakan tahun berdarah bagi Jerman hingga akhir WWII.

Selepas gagal mengalahkan Britain dalam Pertempuran Britain pada tahun 1940, Hitler mula fokus kepada mewujudkan lebensraum atau ruang tempat tinggal bagi bangsa Aryan Nazi Jerman di sebelah timur, lebih tepat Rusia seperti dinyatakan dalam memoirnya, Mein Kampf. Bagi jeneral-jeneral Nazi, ia satu prospek yang menggerunkan kerana pada mereka, Rusia terlalu luas untuk ditawan dan taktik blitzkrieg tidak akan berkesan. Bagaimanapun, kerisauan mereka tidak dilayan oleh Hitler dan ia diteruskan dengan Operasi Barbarossa pada musim panas 1940. Tetapi beliau membuat satu kesilapan besar dengan berperang pada dua medan, tatkala Afrika Korp sibuk membantu Itali menentang tentera Bersekutu di Afrika Utara terutama di sebelah Mesir dan Libya, mereka berperang di Medan Timur. Akhirnya ramai jeneral ini kalah dalam perang dan maruah mereka turut tercemar apabila terlibat dengan kempen pembunuhan beramai-ramai yang dijalankan oleh kumpulan Einsatzgruppen ke atas orang-orang yang tidak dimahukan seperti orang Yahudi, orang Gipsi dan orang Slavik.

Bagi Guderian sendiri, walaupun beliau boleh mendakwa tidak tahu-menahu berkenaan tindakan Einsatzgruppen, tetapi itu tidak bermakna beliau boleh berbohong akan hakikat sebenar Hitler. Semua tahu doktrin seperti doktrin Schlieffen tercapai hasil percambahan idea para pegawai dan adakalanya ia boleh jadi medan perdebatan hangat. Tetapi semua itu tidak berlaku pada era Hitler kerana beliau tidak suka orang membangkang pandangannya dan tidak menggalakkan percambahan idea sesama pegawai. Semasa kempennya di Rusia, Guderian menulis pada isterinya, “Semua orang takut pada Fuhrer (Hitler) dan tiada siapa berani bersuara.” Walaupun pada awalnya, taktik ini berjaya membantu Nazi Jerman merampas wilayah-wilayah Soviet seperti kawasan Laut Baltik, Smolensk dan Ukraine tetapi penentangan sengit tentera Rusia dan keadaan cuaca yang buruk menyukarkan kemaraan mereka.

Pasca-Pertempuran Moscow, semua jeneral Nazi diberi arahan untuk mengekalkan barisan mereka dan tidak berundur walau setapak. Tetapi bagi Guderian, memandangkan keadaan cuaca sejuk dan serangan balas tentera Soviet dipimpin oleh Georgy Zhukov, beliau memutuskan untuk mengundurkan Panzergruppe 2 sejauh 100 batu dari Moscow. Berikutan itu, Hitler menggugurkannya dari senarai kepimpinan tentera atas alasan enggan mematuhi arahan. Apabila plot 21 Julai 1944 dimulakan, kebanyakan anggota konspirasi cuba mendapatkan sokongan pegawai-pegawai tentera yang dihormati untuk memberi pengesahan dan memberi isyarat kepada rakyat konspirasi ini mendapat sokongan mereka. Dan antara pegawai yang dihampiri anggota konspirasi ialah Guderian sendiri. Namun, Guderian menolak permintaan mereka itu kerana masih setia kepada Hitler dan pada akhir tahun 1944, beliau dilantik sebagai pemangku ketua staf tatkala kempen perang kilat Nazi Jerman semakin berkecai dan kekalahan merupakan satu prospek yang tak dapat dielakkan.

Dalam diarinya, Guderian menulis, “Inilah diktator Jerman, seorang lelaki yang terburu-buru dari satu kejayaan pada satu kejayaan, kemudian meneruskannya walaupun berhadapan dari satu kegagalan kepada kegagalan yang lain, kepalanya penuh dengan pelbagai rancangan yang dia sangka berjaya, terus bergantung kepada rancangan itu walaupun prospek kejayaan semakin tipis dan menyamakan dirinya dengan negaranya.” Pada akhirnya, Hitler membawa kejatuhan bukan saja pada Jerman tetapi juga pada angkatan tenteranya.

SUMBER


Tips Temu duga Kerja Yang Perlu Diketahui

Setelah kita berjaya menamatkan pelajaran di institut pengajian tinggi, perkara pertama yang kita akan fikir ialah kerja. Bila kita ada pekerjaan, maka kita ada pendapatan dan saat sebegini merupakan saat yang dinanti kerana kita dapat duit daripada hasil titik peluh kita sendiri. Tetapi sebelum berpeluang mendapat sesuatu kerja, kena lalui proses temu duga terlebih dahulu. Dan ini proses yang cukup teliti kerana majikan pasti mahukan calon terbaik yang boleh menyumbang kepada produktiviti dan keuntungan syarikat. Sesetengah daripada kita sangat takut dengan proses ini kerana menganggap ia menyusahkan dan mengambil masa lama. Buang mentaliti itu ke luar, saya ada beberapa tips sesuai untuk membantu anda semasa proses temu duga kerja.

1. Tunjukkan sifat profesional dengan memakai pakaian yang bersesuaian untuk proses tersebut terutama sekiranya temuduga diadakan di syarikat-syarikat besar. Pilih sut atau pakaian formal yang kemas, bersih dan selesa. Jika polisi syarikat berkenaan pakaian tidak ketat sekalipun, apa salahnya memakai pakaian formal. Sekurang-kurangnya, ini menunjukkan anda bersikap profesional dan tahu menghormati suasana persekitaran anda.

2. Jangan pakai pakaian berwarna cerah, seksi atau mendedahkan. Sebaliknya pilih pakaian yang bersifat konservatif dan sesuai dengan tona warna kulit anda. Ini kerana dalam beberapa kes, sesetengah penemuduga merasa kurang senang dengan jenis pakaian atau warna pakaian yang dipakai calon temu duga.

3. Kaum Hawa yang gemar memakai aksesori dan barang kemas, kurangkan aksesori dan barang kemas yang dipakai. Ini kerana aksesori dan barang kemas yang bernilai dan berkilat boleh saja mengganggu fokus si penemuduga semasa proses temu duga berlangsung.

4. Bagi yang suka memakai mekap tebal, nasihat saya, kurangkan. Cukup sekadar untuk menyerlahkan keayuan wajah anda agar nampak semulajadi. Jaga penampilan anda terutama kuku kerana bila anda berbuat demikian, si penemuduga beranggapan anda bersifat teliti dalam soal penampilan diri.

5. Saya tahu ada yang mengelak mandi pada waktu pagi sebab nak mengejar masa. Buanglah sikap sebegini kerana bila kita mandi, ia sebenarnya membantu menyegarkan badan kita. Pakai deodoran dan minyak wangi bagi menambah seri bau anda. Tapi elakkan pakai minyak wangi yang terlalu kuat sehingga mengganggu tumpuan si penemuduga.

6. Sesetengah penemuduga selalu mengadu menghidu bau busuk setiap kali sesetengah calon temuduga bercakap. Saya tahu ada bersikap malas dalam soal penjagaan mulut tapi apa salahnya gosok gigi dan berkumur guna pembersih mulut. Selain membantu gigi anda kekal kuat dan cantik, ia juga dapat memberi tanggapan yang baik kepada si penemuduga. Bagi yang suka makan atau merokok, elakkan kedua-duanya sebelum temuduga dijalankan.

7. Rambut biarlah kemas dan tersisir rapi. Bagi wanita pula, pilih gaya rambut konservatif agar bersesuaian dengan pakaian temu duga yang kemas, bersih dan selesa. Sebabnya, saya nak anda kelihatan profesional di mata si penemuduga.

8. Sebelum masuk ke bilik temuduga, regangkan sedikit badan dan tunjuk ‘power pose’. Menurut pakar psikologi di Universiti Harvard, Amy Cuddy, bila kita buat gaya sebegini selama dua minit, ia bantu kita untuk ambil risiko dan meredakan tekanan dalam diri sendiri. Dan selain membuatkan kita nampak bersedia, ia turut mengubah tahap kimia badan kita dengan tahap hormon testoteron meningkat kepada 20% sekaligus menjadikan kita kelihatan yakin untuk menghadapi sesi temuduga kerja.

9. Semasa menuju ke tempat temu duga, ambil sedikit masa dengan bernafas secara perlahan-lahan. Bila kita dapat kawal cara pernafasan kita, ia sekaligus mengurangkan lagi tekanan dan membantu kita fokus.

10. Anda mungkin akan gelak tetapi semasa menanti giliran atau berjalan ke bilik temuduga, gunakan masa tersebut dengan menyebut perkataan-perkataan yang susah disebut. Ada sains di sebalik kegilaan ini. Bila kita menyebut perkataan-perkataan yang susah disebut, ia sebenarnya membantu melancarkan percakapan kita.

11. Bila si penemuduga berjabat tangan dengan anda, genggam dan goyangkan sedikit tangan semasa berjabat tangan. Nampak macam pelik tapi satu kajian dari Universiti Iowa menunjukkan jabat tangan sama penting dengan temu duga kerja itu sendiri. Bila kita berjabat tangan, ia menunjukkan individu tersebut stabil dari segi emosi selain mewujudkan unsur keintiman, kepercayaan dan positif antara calon temuduga dengan si penemuduga.

12. Jaga bahasa badan. Semasa berhadapan dengan penemuduga, duduk dalam keadaan tegak dan tunjuk ekspresi muka yang beri perhatian akan apa yang diperkatakan si penemuduga. Dan pastikan bila anda duduk, pastikan ia seiring dengan kedudukan si penemuduga.

13. Perhati dan nantikan peluang yang sesuai untuk kongsi pengalaman anda. Kalau boleh, pastikan ianya bersesuaian dengan temu duga kerja anda. Selain mewujudkan kemesraan antara anda dengan penemuduga, ia juga menunjukkan anda ada pengalaman untuk mengisi jawatan yang ditawarkan.

14. Sekiranya si penemuduga selesai mengemukakan soalan, jangan bazirkan peluang dengan mengangguk dan beredar kerana menganggap sesi temuduga selesai. Sebaliknya, gunakan masa tersebut untuk tanya soalan bersifat penting dan relevan dengan kerja, contohnya apakah sebab syarikat tidak mahu mengambil anda? Bila anda tanya soalan sebegini, mudah bagi anda memberi jawapan yang menghilangkan kerisauan mereka sekiranya mahukan anda bekerja di situ.

Sumber:


Perbezaan Identiti Antara India Utara Dan India Selatan

Pernah tengok tak filem Chennai Express lakonan Shah Rukh Khan dengan Deepika Padukone? Dalam filem tu sebenarnya nak gambar perbezaan dunia Utara dan Selatan India.

Pernah tengok tak filem Chennai Express lakonan Shah Rukh Khan dengan Deepika Padukone. Dalam filem tu sebenarnya nak gambar perbezaan dunia Utara dan Selatan India dalam sebuah negara.

Orang India Utara ini adalah daripada puak-puak Aryan yang datang ke India ribuan tahun yang lalu, menyerang tamadun-tamadun terawal di India iaitu Indus. Dalam buku teks sejarah ada sebut kejatuhan tamadun Indus kerana s3rangan orang Aryan. Mereka ini nenek moyang India Utara.

Hari ini, penduduk utara India membentuk keluarga linguistik mereka sendiri. Bahasa mereka diletakkan di bawah kategori Indo Aryan, yang dalam keluarga lebih besar Indo-Eropah. Bahasa Indo-Aryan ni lebih dekat dengan Bahasa Inggeris berbanding Tamil di Selatan India.

Manakala perbezaan di selatan, penduduk-penduduk di sana dalam rumpun Dravidian. Kaum-kaum seperti Telugu, Malayalam, Tamil, Kannada dan banyak lagi. Bahasa mereka jauh berbeza dengan bahasa Hindustan yang kita tonton di kaca TV.

Dan dalam rumpun Indo-Aryan di utara dan Dravidian pun mereka berbeza bangsa. Perpecahan bangsa dalam kalangan bangsa mereka lagi dasyat daripada kita. Pernah nampak tak industri filem mereka ada mewakili penutur tertentu?

Mereka ada filem Hindi, Telugu, Punjab, Tamil, Malayalam, Kannada dan segala etnik mereka ada hiburan tersendiri. Mereka diasingkan dari segenap sudut. Jurang ekonomi sangat besar antara kaum. Pergaduhan agama yang dasyat selalu berlaku. Gerakan separatis di mana-mana.

Mereka cuma disatukan oleh agama Hindu dan permusuhan ke atas Pakistan. Pakistan perlu sentiasa menjadi kambing hitam menyatukan seluruh penduduk India yang ada beribu-ribu suku kaum itu. Selain Pakistan, umat Islam disana jugak sering dijadikan bahan propaganda penyatuan.

Perasan tak yang orang India di Malaysia, yang kebanyakan Tamil lebih suka membangkitkan mengenai Rajendra Chola dan Empayar Chola? Kenapa tak bangkitkan mengenai Maurya yang menyatukan seluruh India, atau Maratha yang melawan Mughal sampai ke abu?

Nama seperti Shivaji Bhosale I yang India nak buat patung terbesar dalam dunia setinggi 210 meter tak pernah langsung dilaungkan oleh orang Tamil di Malaysia berbanding nama hebat raja Tamil seperti Rajaraja Chola dan Rajenmda Chola.

Sebab mereka tak ada langsung perkaitan dengan dua empayar ini. Empayar di Utara dan Selatan adalah didirikan oleh rumpun dan bangsa berbeza. Mereka memiliki sejarah yang berbeza. Jadi, kalau bahasa dan sejarah berbeza, bagaimana pulak dengan budaya?

Pun berbeza. Misalnya, Utara India, wanita-wanita mereka lebih selesa memakai pakaian seperti salwar kameez & chudidaar (lihat gambar). Di Selatan India, penduduk sana lebih selesa berpakaian Sari, dan Sari agak jarang dilihat di Utara. Nampak familiar macam filem Bollywood kan?

Lelaki Utara dan Selatan pun berbeza. Lelaki di Selatan lebih selesa dengan dhoti putih dengan lungis yang persis seperti kain pelekat yang kita pakai hari ini.

Makanan di Selatan lebih berasaskan nasi, ikan dan kelapa berbanding diet Utara yang berasaskan roti. Makanan di selatan juga jauhhh lebih pedas daripada kebanyakan makanan yang berada di Utara.

Utara biasanya akan makan: paratha, chapatti, puri, and roti yang diperbuat daripada tepung putih.

Selatan akan makan berasaskan beras seperti dosas nasi (gambar) idlis (gambar), vadas and uttapams

Tarian yang wujud di Utara dan Selatan pun berbeza. Tarian di utara lebih banyak dipengaruhi oleh penakluk-penakluk dari wilayah luar yang meluaskan empayar mereka di Utara India. Popular di Utara macam Kathak (gambar), Chhau (gambar), Gaudiya Nritya, Odissi, dan Manipuri.

Memandangkan di Selatan tidak banyak diganggu oleh kuasa asing, budaya tarian mereka lebih original. Tarian yang popular dalam kalangan masyarakat Selatan adalah seperti Bharatanatyam (gambar), Kuchipudi, Kathakali (gambar), and Mohiniyattam.

Banyak sangat perbezaan identiti antara Utara dan Selatan. Tapi cukup artikel ini sebagai perkenalan. Rakyat kita rata-rata ingat rakyat India itu datang dari sama bangsa. Padahal sangatlah berbeza. Sebab itu Bollywood dan Kollywood itu jauh bezanya kerana berasal dari identiti berbeza.


Impak Pertarungan Mcgregor-Khabib

Semua sedia maklum apa yang berlaku minggu lepas selepas pertarungan UFC membabitkan Conor McGregor dan Khabib Nurmagomedov. Selepas berjaya mengatasi lawannya itu, Khabib melompat ke sangkar gelanggang dan mencetuskan keributan dengan dakwaan kedua-duanya menyerang krew masing-masing. Dengan situasi tidak terkawal pada akhir perlawanan, bukan saja nama UFC tercemar. Bahkan bahana turut menimpa Khabib dan McGregor dengan McGregor digantung selama sebulan atas sebab perubatan manakala Khabib disiasat Suruhanjaya Perlawanan Negeri Nevada dengan wang pertarungannya ditahan. Beliau juga berhadapan prospek kehilangan pingat kejuaraan lightweight yang dimenanginya. Jadi apa UFC boleh lakukan untuk mengelak insiden sebegini berulang?

Sebarang berita publisiti baik untuk UFC?

Bohonglah jika semua mahu menyalahkan Khabib sepenuhnya atas kekecohan yang berlaku minggu lepas. Cubaan sesiapa mahu menjadikan beliau sebagai kambing hitam pasti akan gagal kerana ada dua pihak lain juga harus bertanggungjawab, McGregor dan UFC sendiri. Bagi UFC, sebarang berita yang dilihat boleh memberi publisiti perlawanan dan UFC dianggap publisiti yang baik walaupun ia memberi imej buruk kepada UFC. Katakanlah apa saja berita buruk yang pernah menimpa mereka seperti pelawan gagal ujian air kencing, kekecohan semasa sesi timbang berat dan pelawan mengalami kecederaan yang tidak disangka-sangka. Tetapi entah bagaimana, UFC dapat bangkit semula dari semua itu.

Tetapi semua itu berubah selepas insiden McGregor menyerang bas yang membawa Khabib dan beberapa atlet UFC lain di Brooklyn. Selepas McGregor dikenakan hukuman (ringan dan tak memberi kesan) oleh mahkamah, video serangan itu digunakan mempromosikan perlawanan McGregor-Khabib hinggalah ke tarikh pertarungan bermula. Dengan erti kata lain, UFC menggunakan insiden tersebut bukan saja menaikkan lagi profil perlawanan tetapi juga cuba mengaut keuntungan dari perseteruan dua atlet ini. Dan secara tidak langsung, ia dilihat beri pengesahan untuk tingkah laku mengarut kedua-duanya yang menconteng arang UFC selang beberapa bulan.

Bagi yang cuba mencari hikmah di sebalik semua ini, insiden ini dilihat akan menarik lebih ramai penonton menonton perlawanan membabitkan nama-nama besar dalam dunia sukan seni mempertahankan diri campuran (MMA) lain seperti bekas bintang World Wrestling Federation (WWF) Brock Lesnar, Jon Jones, Anderson Silva dan Georges St Pierre untuk perlawanan Tahun Baru. Selepas apa yang berlaku minggu lepas, UFC pasti mahu bintang-bintangnya tampil untuk menarik lebih banyak publisiti terhadap jenama mereka.

Musnahkah reputasi MMA?

Tipulah jika ada yang pendek akal menyangka insiden sebegini menaikkan nama UFC khasnya dan MMA amnya. Hakikatnya, ia sama sekali tidak membantu usaha menggalakkan lagi aktiviti MMA dan pengesahannya dalam arena sukan arus perdana. Walaupun sukan ini semakin meningkat naik dari segi popularitinya, ia masih lagi diharamkan di sesetengah tempat seperti Perancis. Dan tak semua negara berminat membantu sukan ini terus berkembang terutama dari segi penerimaan rakyat mereka.

Tetapi mari kita ketepikan seketika kekecohan pasca-perlawanan McGregor-Khabib. Menerusi UFC 229, para penonton sama ada di arena atau di rumah dihidangkan dengan pertarungan sengit pelawan dan kemunculan bintang-bintang baru MMA. Perlawanan kategori wanita membabitkan Michelle Waterson dengan Felice Harrig menyaksikan pertarungan sengit yang memihak kepada Waterson, salah seorang model contoh atlet wanita dalam UFC. Sementara Derrick Lewis membuat kebangkitan saat akhir semasa bertarung dengan Alexander Volkov bagi mendapat peluang kedua merebut kejuaraan kategori heavyweight.

Dan siapa sangka orang lama UFC dan pelawan berpengalaman Ovince St-Preux tewas mengejut kepada bintang baru meningkat naik Dominick Reyes. Sementara Tony Ferguson yang langsung tidak diberi harapan untuk menang selepas pulih dari pembedahan lutut berjaya membuat kebangkitan semula dan sekaligus mengalahkan bekas juara dunia Anthony Pettis. Dan bagi sesiapa yang menonton perlawanan McGregor-Khabib, pasti sedia maklum bagaimana Khabib mendominasi lawannya dari Ireland dari mula hingga akhir. Persembahan dominannya itu seharusnya menjadi perbualan pasca-pertarungan tetapi yang timbul ialah kekecohan membabitkan kedua-dua kem.

Mengejek pihak lawan

Ejek-mengejek bukan sesuatu yang baru dalam MMA dan sukan tinju. Ia boleh diibaratkan seperti perang psikologi antara kedua-dua atlet untuk cuba mendapat sebarang bentuk kelebihan sebelum pertarungan. Peminat sukan tinju pasti sudah masak dengan kerenah legenda tinju Allahyarham Muhammad Ali yang mengejek lawan-lawannya sebelum pertarungan. Bagi sukan MMA terutama UFC, peminat pasti sudah masak dengan kerenah McGregor yang suka mengejek pihak lawan, kadangkala sehingga ke tahap melampaui batas.

Biasanya, taktik sebegini sudah cukup untuk membuatkan lawannya gementar bila berhadapan dengan beliau di gelanggang. Tetapi taktik tersebut langsung tidak memberi kesan kepada Khabib yang mempunyai pegangan agama yang kuat. Ini memaksa McGregor melancarkan provokasi yang bersifat peribadi dengan harapan ia sudah cukup menjejaskan pertimbangannya dalam gelanggang. Tetapi siapa sangka provokasinya itu bukan saja tidak menjadi, bahkan ia sebaliknya memotivasikan Khabib untuk mengajar lawannya sedikit ‘pengajaran’ berkenaan moral dan kehormatan dalam gelanggang. Dan secara tidak langsung, provokasi bintang UFC dari Ireland itu sedikit sebanyak turut menyumbang kepada kekecohan dalam gelanggang pasca-perlawanan.

Atas sebab itulah, dalam satu sidang media pasca-perlawanan, Khabib memohon maaf atas tingkah lakunya yang disifatkan tidak munasabah dan tidak seharusnya berlaku. Namun dalam sidang yang sama, beliau juga mahukan sebarang bentuk perang psikologi antara atlet tidak seharusnya menyentuh isu peribadi dan perkara-perkara yang bersifat sensitif seperti negara dan agama. Dan ini seharusnya diambil perhatian oleh UFC dengan menyediakan panduan apa yang boleh dan tidak boleh dilakukan bila mempromosikan sesebuah perlawanan. Dan bila memikirkan komen Presiden UFC Dana White yang menganggap insiden yang berlaku selepas perlawanan McGregor-Khabib sebagai memalukan, rasanya ia akan menjadi kenyataan.

Sebut pasal McGregor…

Hala tuju McGregor

Selepas kalah dengan Floyd Mayweather dalam pertarungan tinju tahun lepas, McGregor menyangka perlawanannya dengan Khabib akan berakhir dengan kemenangan mudah berpihak kepadanya. Tetapi sebaliknya selepas didominasi lawannya yang berdarah Avar itu dari mula hingga akhir, ia merupakan satu detik yang pasti tidak mahu dikenang pelawan dari Ireland itu buat masa ini. Walaupun ada yang mencadangkan satu lagi perlawanan ulangan membabitkan kedua-dua atlet ini, bila melihat semula insiden pasca-perlawanan minggu lepas, idea tersebut pasti akan ditolak jauh-jauh buat masa sekarang. Dan perkara terakhir dimahukan UFC ialah satu lagi kekecohan di luar gelanggang yang merosakkan nama mereka dan sukan MMA itu sendiri.

Sekiranya McGregor mahu bangkit semula dari kekalahan ini, beliau boleh saja memilih melawan Nate Diaz. Kedua-duanya mempunyai satu kemenangan selepas dua perlawanan dan perlawanan ketiga membabitkan dua seteru lama ini pasti menarik perhatian peminat tegar UFC. Dan jangan terkejut sekiranya satu lagi nama besar UFC bersedia menentang McGregor. Peminat UFC pasti sedia maklum kemahiran bintang MMA Kanada Georges St-Pierre di gelanggang. Jika tidak, bagaimana beliau boleh memegang gelaran kejuaraan kategori welterweight (2002-2013) dan middleweight (2017)? St-Pierre sudah dianggap legenda dalam kalangan atlet UFC dan prospek pertarungan dengan bintang besar UFC itu sudah pasti tidak akan dinafikan McGregor.

McGregor juga pasti akan memerhati dengan penuh minat apa yang berlaku terhadap Khabib selepas apa yang berlaku minggu lepas. Ketika ini, Suruhanjaya Pertarungan Negeri Nevada sedang menyiasat punca kejadian dan menahan duit pertarungan dari diserahkan kepada beliau. Walaupun Khabib sudah memohon maaf atas apa yang berlaku, White melihat pelawan dari Rusia pasti akan berhadapan dengan penggantungan. Bukan itu saja, sekiranya beliau meninggalkan UFC dan mengosongkan gelaran kejuaraan yang dimenanginya, peluang terbuka luas untuk McGregor mencuba sekali lagi merebut gelaran juara kategori lightweight. Tetapi bersediakah beliau membuat kemunculan semula menentang bekas juara Tony Ferguson? Melihat kepada persembahan longlai McGregor dan semangat Ferguson semasa menentang Pettis, ia pasti satu pertarungan yang mengujakan.

Masa depan Khabib

Seperti saya katakan sebelumnya, walaupun Khabib sudah memohon maaf dan menyatakan kekesalannya atas apa yang berlaku, itu tidak boleh mengubah fakta prospek penggantungan yang akan dikenakan jika pihak suruhanjaya merasakan beliau punca kekecohan pasca-perlawanannya dengan McGregor. Walau bagaimanapun, White mahu Khabib dibenarkan menyimpan gelaran juara kategori lightweight yang dimenanginya itu.

Tetapi itu sama sekali tidak bererti sekiranya beliau memilih meninggalkan dunia UFC terus. Ini berikutan tindakan UFC sedang mempertimbang untuk membuang rakan sepasukannya iaitu Zubaira Tughukov. Tughokov berhadapan prospek dibuang berikutan dikesan memanjat sangkar gelanggang dan menyerang McGregor dari belakang kepala semasa kekecohan yang berlaku pasca-perlawanan. Ini menyebabkan perlawanannya dengan Artem Lobov yang seharusnya diadakan pada akhir bulan ini dibatalkan.

Khabib merasakan apa yang berlaku pada rakannya itu satu bentuk ketidakadilan dari UFC. Dalam satu hantarannya di Instagram,  beliau berkata, “Anda memutuskan untuk memecat dia, anda patut tahu bahawa anda juga akan kehilangan saya. Kenapa anda harus menghukum pasukan saya, sedangkan kedua-dua pasukan bergaduh hari itu? Saya tak pernah menyerah kalah dengan saudara-saudara saya di Rusia dan saya akan berusaha mempertahankannya sampai akhir. Jika anda tetap dengan keputusan memecatnya, jangan lupa hantarkan kontrak saya yang anda batalkan. Jika tidak, saya sendiri akan batalkan kontrak tersebut. Jangan lupa, Conor (McGregor) juga memukul saudara saya terlebih dahulu, tengok dulu video.”

SUMBER


Kekayaan Luar Biasa Ferdinand Marcos

Pada awal pagi Februari 1986, Imelda dan Ferdinand Marcos bersama ahli keluarga dan sekutu rapatnya melarikan diri ke Amerika Syarikat dengan menaiki dua pesawat pengangkut C-141. Selepas berkuasa selama 21 tahun di Filipina, tiada apa yang dapat membendung amarah rakyat terhadapnya. Tentera tidak lagi mahu menyokong mereka dan ribuan rakyat turun ke jalanan untuk membantah rejim berkenaan. Bagi Marcos, semua petanda ini sudah cukup untuknya meninggalkan Manila dan bersedia menyediakan rancangan melepaskan diri. Oleh sebab itu apabila mereka tiba di Pangkalan Tentera Udara Amerika Syarikat (USAF) Hickham, Hawaii, mereka turut membawa bersama banyak barang.

Mengikut laporan rasmi Kastam Amerika Syarikat, laporan setebal 23 muka surat itu merekodkan keluarga Marcos dan sekutu mereka membawa 23 peti kayu: 12 beg dan beg bimbit serta pelbagai jenis kotak, di mana kandungan pakaiannya cukup untuk mengisi 67 rak pakaian, 413 barang kemas termasuk 70 kaflin bertatahkan permata, sebuah patung bayi Jesus yang diperbuat daripada gading dan kain perak serta rantai leher berlian, 24 jongkong emas yang ada ukiran ‘Untuk suami saya pada ulang tahun ke-24 perkahwinan’ dan lebih dari 27 juta peso yang baru dicetak. Kesemua barangan yang direkodkan pihak kastam berjumlah $15 juta dolar. Kalau ikut standard biasa, itu sebenarnya sudah cukup untuk membiayai kehidupan mereka dalam buangan di Amerika Syarikat tetapi bagi kerajaan Manila baru yang diketuai Presiden Corazon Aquino, apa yang direkodkan hanya sekelumit kecil saja daripada kekayaan sebenar Marcos.

Hakikatnya semasa pemerintahan Marcos, beliau sebenarnya mengumpul kekayaan lebih daripada 650 kali ganda dan berdasarkan anggaran yang dikeluarkan Mahkamah Agung Filipina, Marcos mengumpul kekayaan sebanyak $10 bilion dolar semasa berkuasa. Dan dengan gaji presiden sebanyak $13,500 setahun, satu-satunya cara beliau boleh berbuat demikian ialah dengan mencuri pada skala yang mengagumkan. Maka tidak hairanlah bagi sebuah negara di mana 40% populasinya mempunyai pendapatan kurang daripada $2 sehari, mereka mahukan kekayaan yang dikumpul secara haram ini dikembalikan semula kepada kerajaan dan rakyat Filipina.

Dan inilah agenda pertama yang dilakukan Aquino selepas dilantik sebagai Presiden dengan mengeluarkan arahan eksekutif penubuhan Suruhanjaya Presiden untuk Kerajaan Baik (PCGG). Matlamat PCGG satu saja iaitu mendapatkan semula semua kekayaan dikumpul Marcos, ahli keluarga dan kenalannya serta diberi kuasa merampas mana-mana aset yang dikatakan datang dari sumber jenayah. Selepas 30 tahun penubuhannya, PCGG masih bekerja seperti biasa untuk memenuhi matlamatnya, Suruhanjaya ini terdiri daripada 94 peguam, penyelidik dan pentadbir dan diberi belanjawan tahunan kerajaan sebanyak $2.2 juta. PCGG berjaya mengesan aliran duit Marcos di negara-negara tertentu dan memfailkan tuntutan di mahkamah untuk mendapatkannya semula. Tetapi malangnya, apa yang diraih PCGG masih lagi sedikit berbanding kekayaan Marcos di luar sana. Dan sehingga kini, tiada siapa dari kalangan orang berkenaan yang diheret ke mahkamah dan menerima hukuman setimpal atas jenayah mereka.

Kekayaan yang direkodkan ini bukan lagi melibatkan koleksi kasut Imelda yang terlalu banyak walaupun tabiat membeli-belahnya itu memang benar. Beliau membeli minyak wangi bukan kadar aun tapi dalam jumlah yang banyak. Dan bagi yang mengenali Old Master atau lukisan yang dihasilkan pelukis-pelukis Eropah sebelum tahun 1800, Imelda juga mempunyai minat yang sama dan mahu membolot semua termasuk cuba membeli syarikat barang kemas Tiffany & Co. Tapi apa yang dilakukan beliau hanyalah sekadar gangguan dari pihak berkuasa melihat skala sebenar jenayah kewangan yang dilakukan diktator Filipina itu.

Satu keterangan menarik PCGG berkenaan harta Marcos datang dari keterangan bersumpah seorang kakitangan awam bernama Chito Roque. Pada malam keluarga Marcos meninggalkan Filipina, dia bersama bosnya pergi ke Istana Malacanang tatkala kawasan itu dipenuhi orang ramai. Memandangkan istana masih dikawal pihak tentera, dia dan bosnya diberi kebenaran masuk dan sedar mereka meninggalkan Filipina dalam keadaan tergesa-gesa. Pandangan ini dibuat selepas memasuki kawasan kediaman peribadi keluarga Marcos di mana makanan masih panas atas meja makan, kotak kosong, kertas bertaburan di atas lantai, mesin dan mesin pencincang disumbat banyak kertas. Selepas bosnya pulang, Chito memutuskan untuk kekal dan berjalan masuk ke bilik tidur diktator berkenaan. Dalam keterangannya, dia menambah, “Saya melihat sebuah kabinet fail dan buka laci pertama. Di situ, saya melihat sebuah peti dan kombinasi nombor untuk membuka peti berkenaan. Selepas menggunakan kombinasi nombor berkenaan, saya dapat membukanya.” Hasil penemuan Chito itu ialah beberapa rekod akaun bank di Switzerland dan Kanada, sijil saham dan beberapa surat yang ditandatangani Marcos sendiri.

Sekarang, jika anda fikir Amerika Syarikat tidak tahu-menahu berkenaan tingkah laku Marcos dan isterinya, anda salah. Amerika tidaklah senaif itu malah turut mengadakan pelbagai perjanjian rahsia termasuk menyimpan senjata nuklear di Filipina pada tahun 1960-an. Malah semasa tahun-tahun awal pemerintahannya, Marcos bertindak naif dengan menyimpan wang di sebuah bank di New York di bawah namanya sendiri. Berdasarkan rekod PCGG, beliau dan Imelda mula lebih kreatif menyimpan wang dengan menggunakan nama palsu semasa mendeposit $950,000 dalam empat akaun Credit Suisse di bawah nama William Saunders dan Jane Ryan. Dan pada Februari 1970, apabila akaun tersebut sudah penuh, pemilikannya dipindahkan kepada beberapa yayasan di Liechtenstein.

Marcos semakin bijak dengan menguatkuasakan undang-undang darurat dan ini diketahui bukan saja oleh Agensi Perisikan Pusat (CIA) tetapi juga presiden yang terkenal dengan skandal Watergate, Richard Nixon. Dengan restu Nixon, beliau menutup Kongres, menahan semua musuh politiknya, mengawal media dan mahkamah serta menggantung semua hak sivil. Dalam kesibukannya membuat pelbagai langkah yang dianggap ‘reformasi’, Marcos sempat membuat satu lagi akaun bank di Switzerland berdasarkan catatan diarinya yang kini dimiliki PCGG. Untuk sembilan tahun berikutnya, 34,000 ahli kesatuan pekerja, pemimpin pelajar, penulis dan ahli politik diseksa dengan pelbagai jenis seksaan seperti kejutan elektrik, besi panas dan ancaman rogol. Sementara 3,240 mayat lelaki dan perempuan dicampak di tempat awam dengan 398 lagi masih lagi diklasifikasikan sebagai hilang. Dengan mempunyai kuasa politik penuh, Marcos mula mahu memonopoli kekayaan Filipina untuk kepentingan dirinya, keluarganya dan sekutu-sekutunya.

Senarai jenayah kewangan yang dilakukan Ferdinand Marcos:

Hasil daripada kekayaan secara haram ini membolehkan keluarga Marcos membina rumah-rumah untuk saudara-mara mereka, memiliki sebuah kapal layar bernilai $5.5 juta, pesawat peribadi, helikopter dan puluhan kereta Mercedes Benz. Apabila anak bongsunya berkahwin pada tahun 1983, keluarga Marcos membina sebuah landasan kapal terbang dan sebuah hotel baru. Mereka juga turut mengubahsuai gereja berusia 200 tahun, memusnahkan rumah-rumah berhampiran dan membinanya semula mengikut gaya tradisional, mengimport kereta kuda dari Austria dan kuda-kuda dari Maghribi. Dan ini sesuatu yang menimbulkan kemarahan kebanyakan anggota PCGG yang melihat ramai rakyat Filipina amat terkesan dengan jenayah kewangan yang dilakukan Marcos. Mereka bukan saja mahukan semua kekayaan yang dibolot Marcos dikembalikan semula tetapi dipulihkan semula demi kepentingan negara.

Ini satu perjuangan yang bukan sedikit pengorbanannya. Pertimbangkan kisah lukisan-lukisan yang hilang dari Malacanang. Apabila PCGG memulakan pencarian di istana selepas Marcos melarikan diri, mereka mendapati 23 lukisan yang digantung di sebuah bilik hilang. Begitu juga koleksi lukisan yang digantung di rumah Imelda di East 66th Street, New York di mana seorang jiran memberitahu beberapa hari selepas keluarga Marcos duduk dalam buangan, pekerja-pekerja memindahkan koleksi lukisan dan barang antik ke dalam dua buah lori sebelum ia berlalu pergi. Selepas kediaman tersebut diperiksa, ulangan kisah sama di Malacanang berlaku di situ. Antara lukisan yang disimpan di kediaman berkenaan ialah beberapa lukisan Monet dan Madonna and Child oleh Michelangelo. Berdasarkan rekod, mereka memiliki sekurang-kurangnya 304 lukisan dan kebanyakannya masih hilang. Untuk mengelak lukisan-lukisan ini dijual di galeri atau dilelong, PCGG berjaya mendapat perintah mahkamah melarang galeri-galeri dan rumah lelong dari menjual mana-mana koleksi seni yang datang dari keluarga Marcos.

Pada tahun awal penubuhannya, PCGG hanya mendapat sedikit bantuan dari rakan-rakan dan sekutu Marcos. Apa yang mereka tahu ialah keterangan Rolando Gapud, pembantu kewangan Marcos yang mendedahkan lima akaun Switzerland mengandungi wang sebanyak $356 juta. Tetapi selepas ramai individu termasuk Gapud mendedahkan skala sebenar kekayaan Marcos, kerajaan menubuhkan mahkamah anti-rasuah pada akhir tahun 1986, sekaligus membolehkan PCGG mula membina kes terhadap keluarga Marcos dan sekutu-sekutunya. Salah satu individu yang tampil ke hadapan ialah bekas pengurus Bank Negara Filipina cawangan New York, Oscar Carino. Dalam akuan bersumpahnya, dia mendedahkan bekas diktator Filipina itu membuka dua akaun bank di bawah dua syarikat palsu untuk menyembunyikan kekayaannya. Dan sesetengah wang ini dipindahkan oleh pengedar senjata terkenal dari Arab Saudi, Adnan Khashoggi seperti didedahkan dalam sebuah dokumentari stesen televisyen Australia. Atas permintaan PCGG, polis Perancis menyerbu kediaman Khashoggi dan mendapati kediaman tersebut dipenuhi dengan pelbagai lukisan yang pernah dimiliki Marcos.

Pengedar senjata itu berkeras kebanyakan pembeliannya bersifat bona fide membabitkan keluarga Marcos tetapi hujah tersebut ditolak pihak berkuasa Amerika Syarikat. Khashoggi kemudian bersama Marcos, Imelda dan ramai lagi anggota rangkaian terlibat didakwa di mahkamah atas dakwaan pelaburan wang haram. Bagaimanapun sebelum sempat beliau menghadapi hari perbicaraan, Marcos meninggal dunia di Hawaii pada tahun 1989 ketika berusia 72 tahun. Sesetengah bukti membabitkan Marcos tidak boleh digunakan di mahkamah dan wujud khabar angin Washington mahukan pendakwaraya bersifat lembut terhadap semua tertuduh. Imelda menyifatkan dirinya seorang balu yang tidak tahu apa-apa sementara Khashoggi pula mendakwa dirinya tidak bersalah. Kesemua tertuduh kemudian didapati tidak bersalah atas semua dakwaan dan ada sebabnya di sini. Untuk mengelak tindakan perundangan Amerika Syarikat, Khashoggi perlu menyerahkan semua lukisan dan hartanah pencakar langit kepada mereka. Malangnya apabila semua hartanah itu dijual, ianya sebenarnya dipajak dengan harga tinggi oleh Marcos dan menyebabkan pihak bandaraya mahukan cukai hartanahnya yang tertunggak dilangsaikan segera. Walaupun dijual dengan harga $50 juta, Filipina hanya mendapat $5.7 juta dari penjualan berkenaan. Kebanyakan lukisan yang dimiliki Khashoggi sudah bertukar tangan dan PCGG hanya mampu mendapatkan semula 26 lukisan.

Tetapi kisah sebegini hanyalah sekelumit daripada kisah mereka cuba mendakwa keluarga Marcos dan sekutu-sekutunya. PCGG tidak lagi diarahkan merampas aset Marcos dan orang yang ada kaitan dengannya, sebaliknya menggunakan saluran perundangan untuk mendapatkan semula aset. Entah di mana silapnya sama ada mengelak keruntuhan ekonomi kerana kebanyakannya dikawal oleh kroni dan sekutu bekas diktator itu atau tuduhan Aquino turut mengamalkan gaya hidup sama seperti Marcos, kita tidak tahu mengapa perintah sedemikian dikeluarkan. Tetapi itu sudah cukup bagi individu-individu tamak ini mengupah peguam-peguam terbaik dan melambat-lambatkan kes mereka melalui hujah teknikal di mahkamah.

Dan jika itu saja tidak mencukupi, sesetengah negara luar yang terpalit dengan isu kekayaan Marcos juga enggan bekerjasama dengan rejim baru pimpinan Aquino. Dua minggu selepas revolusi rakyat berjaya menjatuhkan Marcos, PCGG diberitahu sumber di New York bahawa CIA mengetahui Marcos mencuri wang sebanyak $10 bilion sebelum beliau disingkirkan pada Februari 1986. Kerajaan Jepun yang dipimpin Yasuhiro Nakasone pula enggan menyerahkan apa-apa maklumat berkenaan Marcos dan mengugut tidak akan menyerahkan pakej bantuan sekiranya PCGG berterusan mendesak kerjasama mereka. Sementara Britain melalui Perdana Menteri, Margaret Thatcher menegaskan apa-apa urusan membabitkan bekas diktator Filipina itu bukan urusan mereka. Sebab mengapa sesetengah kerajaan ini menutup sebelah mata permintaan Manila dan PCGG ialah sesetengah syarikat turut terlibat dalam gejala rasuah. Ada juga menerima sumbangan secara tidak langsung dari Marcos sendiri dalam kempen mereka seperti Jimmy Carter dan Ronald Reagan. Apabila dakwaan ini timbul pada tahun 1986, kedua-duanya mengeluarkan kenyataan tidak tahu dari mana wang tersebut datang.

Dalam kesukaran mendapatkan keadilan bagi rakyat Filipina dan mengembalikan semula kekayaan negara ke perbendaharaan negara, PCGG masih lagi berjaya dalam memenuhi agenda penubuhan mereka. Pada tahun 2004, mereka berjaya mendapat semula $356 juta dari lima akaun Switzerland yang dinyatakan pada tahun 1986. PCGG juga berjaya merampas aset-aset dari enam buah syarikat kroni dan berjaya mendapatkan semula sebahagian besar levi kepala yang dikenakan ke atas petani oleh Marcos semasa pemerintahannya. Selain itu, PCGG turut melelong banyak barang milik keluarga Marcos seperti koleksi lukisan, barang kemas dan perak. Jika dikumpul semua bentuk kekayaan yang berjaya dikembalikan oleh PCGG termasuk penjualan hartanah, nilainya mencecah $3.7 bilion. Tapi perjuangan mereka masih belum selesai dengan kebanyakan kes mahkamah masih belum selesai walaupun sudah difailkan sejak tahun 1987. Dan tatkala itu juga, kebanyakan rakan sekutu Marcos hidup mewah dan bersenang-lenang dengan kekayaan yang diambil secara haram itu. Namun, itu mendorong PCGG berusaha lebih gigih bagi memastikan keadilan dapat dilunaskan kerana tiada had bagi mencari keadilan untuk mangsa-mangsa rejim Ferdinand Marcos.

SUMBER

Davies, Nick. (2016). The Guardian. The $10bn Question: what happened to the Marcos millions? https://www.theguardian.com/world/2016/may/07/10bn-dollar-question-marcos-millions-nick-davies


Saintis Jumpa Spesis Dinosaur Tanpa Lengan

Kumpulan ahli paleontologi di Argentina baru-baru ini mengenalpasti spesis dinosaur baru yang hampir tidak mempunyai lengan. Nama spesis dinosaur baru itu ialah Guemesia ochoai.

Mereka mengenalpasti spesis dinosaur ini melalui kajian ke atas tengkoraknya yang pada mula-mulanya milik kumpulan dinosaur yang karnivor bernama abelisaurid yang pernah menetap di Eropah, Afrika, Amerika Selatan, dan India sebelum pupus sekitar 66 juta tahun lalu.

Tengkorak G. ochoai ialah satu-satunya fosil dinosaur yang ditemui di barat laut Argentina dan dianggarkan ia hidup sekitar 70 juta tahun dulu. Tambahan lagi, otak spesis dinosaur baru ini adalah paling kecil antara dinosaur lain.

Walaupun kumpulan dinosaur bernama abelisaurid ini ialah haiwan karnivor, lengan haiwan ini hampir ‘bersatu’ dengan tubuhnya, tidak ada siku malah cakar sekalipun! Tidak seperti dinosaur T-Rex yang sekurang-kurangnya mempunyai lengan kecil.

Tapi jangan pandang rendah kepada kumpulan abelisaurid ini. Walaupun hampir tiada lengan, mereka masih mampu menumpaskan mangsa lebih besar hanya menggunakan rahang yang kuat dan gigi setajam pedang yang mematikan mangsa.

Dalam kes G. ochoai, tidak dikenal pasti apakah saiz dinosaur abelisaurid ini kerana tengkoraknya saja yang ditemui. Namun menurut siaran akhbar dari United Kingdom’s Natural History Museum, saiz dinosaur ini serupa dengan saiz dinosaur bernama Carnotaurus sastrei, juga ‘saudara’ abelisaurid dari Afrika Selatan yang hidup pada 71 juta tahun lalu. Tapi G. ochoai mempunyai tengkorak yang lebih kecil dan tidak bertanduk seperti ‘saudaranya’.

Melalui kajian ini, ternyata kumpulan abelisaurid pernah menyebar luas ke Amerika Selatan bermula dari Afrika. Ketika benua kuno dahulu bernama Gondwana mula berpecah, kumpulan dinosaur ini mampu beradaptasi terhadap kedua-dua ekosistem benua yang telah terpisah.

Mengapa lengan mereka sebegitu masih menjadi misteri. Mungkin disebabkan evolusi dari moyang dinosaur ini yang pernah mempunyai lengan dan berfungsi dengan baik.

Walaupun tengkorak abelisaurid ini satu-satunya ditemui di Argentina, namun pembentukan tengkorak ini berbeza dengan tengkorak dinosaur abelisaurid lain. Tengkorak G. ochoai mempunyai beberapa lubang kecil, berkemungkinan berfungsi untuk panaskan kepala dinosaur dengan pamkan darah ke permukaan kulit dan kemudian keluarkan haba.

Semasa fasa Cretaceous Akhir, benua Amerika terbahagi kepada dua ekosistem berbeza akibat terpisah oleh laut, iaitu timur laut dan barat daya Amerika.

Dari pemisahan ini, wujud sistem adaptasi dalam kalangan dinosaur abelisaurid yang menetap di benua Amerika Selatan. Masih banyak masa lagi untuk ahli paleontologi Argentina meneroka dunia dinosaur Amerika Selatan ini

RUJUKAN:

Cassella, Carly. 21 February 2022. Newly Discovered Dinosaur From Argentina Belongs to a Rather ‘Armless’ Family. Science Alert.


Sejarah Kedatangan Kaum India Ke Tanah Melayu

Baru-baru ini tular sebuah video
seorang menteri daripada DAP mengatakan Melayu itu pendatang di dalam sebuah
ceramahnya di Nilai. Saya terpanggil untuk berkongsi bagaimana sejarah
bangsanya mula bertapak di Tanah Melayu.

Kaum India merupakan kaum ketiga terbesar di Malaysia. Pada tahun 2018 sahaja, daripada 32.4 juta penduduk Malaysia, kira-kira 6.9 juta daripadanya merupakan bangsa India. Kewujudan bangsa India di negara ini dapat dikesan sebelum  zaman kegemilangan tamadun Melayu Melaka lagi. Rata-rata mereka merupakan pedagang dan duta dari negara India. Sebilangan kecil mereka berkahwin dan berasimilasi dengan rakyat tempatan sehingga terbentuknya sesebuah penempatan seperti Kampung Keling di Melaka. Kewujudan mereka mula samar-samar pada abad ke 15 apabila kuasa kolonial mula menjajah Tanah Melayu hinggalah kedatangan British ke Tanah Melayu pada 1786.

Apabila Francis Light bertapak di Pulau Pinang pada 1786, Light turut membawa sejumlah  orang India daripada suku Sipahi untuk mempertahankan pulau tersebut. Selain mereka, kumpulan bangsa India dari Madras dan Banggali juga turut dibawa oleh Light. Rata-ratanya mereka terdiri daripada golongan buruh, pedagang dan segelintir golongan professional. Jumlah kedatangan imigran India ini kian meningkat pada akhir abad ke 18 terutama sekali di Negeri-Negeri Selat (NNS). Contohnya, di Pulau Pinang sahaja terdapat 1000 pendatang dari India pada 1810. Pada 1822, kerajaan British di India telah menjadikan NNS ini sebagai tempat pemindahan banduan-banduan India di India. Pada 1830 an sahaja, sejumlah 900 banduan dibawa masuk ke Malaya setiap tahun. Menjelang 1870, populasi imigran di Negeri-Negeri Selat sahaja mencecah 33 ribu orang.

Terdapat beberapa faktor yang menyebabkan berlakunya migrasi bangsa India ke Malaya. Pertama, apabila Revolusi Industri mula memuncak pada abad ke 18, British ingin menjadikan Malaya sebagai pengeluar hasil pertanian. Contohnya, rempah mula ditanam pada 1830, tebu pada 1840 dan kopi pada 1870. Mereka memerlukan bangsa India ini untuk menguruskan hal ehwal pertanian kerana bangsa Melayu dan Cina yang sudah ada pada ketika itu sudah selesa dengan cara ekonomi bangsa mereka sendiri. Selain itu, sejumlah besar imigran berbangsa India ini datangnya daripada kasta yang rendah. Di Selatan India, mereka tidak ubah dilayan seperti seekor binatang. Justeru, mereka ke Malaya untuk mengubah nasib hidup mereka. British juga mempunyai sebab lain untuk membawa bangsa India ini ke Malaya. Ini adalah untuk mengimbangkan populasi kaum yang terdapat di Malaya dan untuk membuatkan penguasaan British akan terus bertahan. Hal ini kerana, orang Melayu enggan membantu British kerana British telah menjajah tanah asal mereka manakala orang Cina pula lebih selesa bekerja di bawah golongan sebangsa mereka.

Terdapat tiga golongan buruh  India yang terdapat di  Malaya. Pada peringkat permulaan, golongan buruh India ini dibawa melalui sistem kontrak. Tuan-tuan tanah atau ketua Jabatan akan mendapatkan buruh-buruh ini melalui agen mereka yang kebanyakannya berada di sekitar Madras dan Nagapatnam. Kebiasaanya kontrak ini akan berjalan selama 5 tahun. Gaji mereka pula tidak berubah dan berterusan sehinggalah kontrak mereka tamat. Pada 1910, sistem ini terpaksa dihapuskan kerana timbulnya banyak masalah. Para buruh rata-rata tidak mendapat layanan yang sewajarnya. Kapal-kapal laut yang membawa mereka ke Malaya juga membawa mereka dalam keadaan lebihan muatan dan faktor geografi Malaya membuatkan ramai buruh menghidap penyakit Malaria. Penyakit ini juga menjadi punca kem4t1an terbesar di dalam kalangan buruh-buruh kontrak.

Pada 1860 an, Sistem Kangany mula
diperkenalkan. Buruh-buruh Kangany ini diambil oleh Kangany atau penyelia yang
dibayar untuk mengambil sejumlah buruh yang dapat dicari. Kangany akan ke
kampung-kampung untuk mencari mereka yang ingin mengubah nasib hidup mereka.
Kangany juga akan mengajak rakan atau ahli keluarga untuk bekerja di Malaya
sambil memberi gambaran yang indah mengenai Malaya kepada mereka. Namun, sistem
Kangany ini dihentikan pada 1938 akibat penyalahgunaan kuasa.

Selain daripada buruh Kangany dan Kontrak, kerajaan British juga telah membawa buruh bebas untuk bekerja di jabatan-jabatan kerajaan dan jabatan pengangkutan. British lebih gemar membawa masuk buruh bebas kerana kosnya murah dan gaji mereka pula diterima secara bulanan. Contohnya Syarikat Messrs Kennedy and Co telah dipertanggungjawabkan untuk membawa buruh-buruh bebas yang mendarat di Pulau Pinang. Bagi sesiapa yang mendarat di Pelabuhan Kelang pula, mereka akan diserahkan kepada Agen Imigresen India. Pada 1900, Thambosamy Pilaii, tokoh India di Kuala Lumpur dilantik sebagai ahli jawatankuasa Agen Imigresen India. Menjelang 1930 an, jumlah buruh bebas mengatasi buruh Kangani dan buruh kontrak.

Menjelang Perang Dunia Kedua, jumlah golongan India di Malaya berkurangan. Hal ini kerana, ketika perang, ramai orang India dibawa ke Jepun sebagai buruh paksa Landasan Keretapi Maut. Ada juga diantara mereka yang balik ke India lebih awal dan menetap di sana. Walaubagaimanapun jumlah orang India selepas perang dianggarkan seramai 600 000 di seluruh Malaya.  Pada 1953, British telah menghentikan penghijrahan orang luar ke tanah Melayu. Orang India kemudiannya diberikan taraf warganegara Malaya apabila Malaya mencapai kemerdekaan pada 31 Ogos 1957 dan jumlah orang India selepas Malaya merdeka pula mencecah 820 000 orang. Buat menteri yang mengatakan bahawa Melayu itu pendatang, berhati-hatilah ketika bicara. Jangan kamu lupa asal usulmu.

RUJUKAN: